MOTAC salur Melaka RM380,000 termasuk peruntukan khas menteri
Oleh DIYANATUL ATIQAH ZAKARYA

14 Januari 2023, 9:58 pm
MELAKA – Kementerian Pelancongan, Seni dan Budaya menyalurkan peruntukan berjumlah RM380,000 bagi membantu menaik taraf lokasi-lokasi pelancongan di negeri ini.
Menterinya, Datuk Seri Tiong King Sing berkata, peruntukan berjumlah RM250,000 adalah bagi menaik taraf Taman Seribu Bunga di Ayer Keroh, manakala RM130,000 merupakan dana khas daripadanya sebagai menteri di kementerian berkenaan.
“Hari ini saya mengadakan lawatan kerja sehari di sini untuk melihat usaha-usaha dan kerjasama yang boleh dilakukan bagi menaik taraf produk-produk pelancongan di Melaka.
“Sehubungan itu, MOTAC bersetuju menyalurkan RM250,000 untuk Taman Seribu Bunga di Ayer Keroh serta tambahan RM130,000 lagi di bawah peruntukan khas saya bagi lokasi tumpuan pelancong yang lain,” katanya.
Beliau berkata demikian pada sidang media selepas mengadakan lawatan kerja seharinya ke Melaka di Pejabat Jonker Walk di Banda Hilir, di sini, hari ini.
Hadir sama Ketua Setiausaha MOTAC Datuk Saraya Arbi, Pengarah MOTAC Melaka Jay Yeow C.C dan Pengerusi Jawatankuasa Jonker Walk Datuk Gan Tian Loo.

Mengulas lanjut, beliau berkata, usaha menaik taraf itu juga penting untuk menarik minat pelancong dari seluruh dunia termasuk China, Thailand dan Indonesia untuk melancong ke negara ini.
“Sebab itu, kita juga amat berharap peranan media membantu mempromosikan pelancongan terutamanya di Melaka dan tidak memberikan mesej atau imej negatif kepada seluruh negara,” katanya. – KOSMO! ONLINE


Budak lelaki dipercayai mangsa dera ditemui bersendirian tepi jalan
Oleh TUAN NURHIDAYAH TUAN AB.GHANI

14 Januari 2023, 10:37 pm
KAJANG – Seorang kanak-kanak lelaki dipercayai warga asing dan mangsa dera ditemui bersendirian di tepi jalan simpang tiga berhampiran sebuah pangsapuri Cheras Utama, Batu 9 Cheras, di sini, lewat malam semalam.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan mengenai penemuan kanak-kanak terbabit daripada seorang lelaki kira-kira pukul 11.30 malam.
“Pengadu berusia 36 tahun memaklumkan menjumpai kanak-kanak lelaki duduk berseorangan tanpa penjaga di tepi jalan simpang tiga berkenaan.
“Kanak-kanak berusia antara tiga hingga empat tahun itu dijumpai dalam keadaan berpakaian lengkap dan pengadu turut menemui beberapa kesan kecederaan pada tubuh, tangan dan dahi kanak-kanak terbabit,” katanya dalam kenyataan hari ini.
Menurut Mohd. Zaid, kanak-kanak terbabit kemudian dibawa ke Balai Polis Batu 9 oleh anggota polis Ronda Cegah Jenayah (RCJ) untuk pemeriksaan lanjut.
Bagaimanapun, pihak polis gagal menemukan sebarang butiran atau dokumen pengenalan diri mangsa.

“Kami mengesyaki mangsa merupakan anak warga negara asing kerana tiada mempunyai sebarang kesan suntikan vaksin di bahu dan mangsa juga tidak memahami serta tidak dapat berkomunikasi dalam bahasa tempatan.
“Mangsa dirujuk dan ditempatkan di Wad Kanak-kanak Hospital Kajang dan dilaporkan berada di dalam keadaan sihat serta stabil.
“Mangsa kini dibawah jagaan Jabatan Kebajikan Masyarakat (JKM) Hulu Langat,” ujarnya.
Jelasnya, kes disiasat mengikut Seksyen 31(1)(a) Akta Kanak-kanak 2001 kerana mempunyai elemen penderaan dan pengabaian terhadap kanak-kanak.
Dalam pada itu, beliau menyeru orang awam yang mempunyai maklumat kejadian menghubungi balai polis berdekatan atau Pegawai Penyiasat, Inspektor Mohd. Zaiyaudi Mohd. Yaakub di talian 019-535 5395 bagi membantu siasatan. -KOSMO! ONLINE


EPL: Man. United bangkit atasi Man. City
Oleh KOSMO

14 Januari 2023, 10:39 pm
MANCHESTER – Kebangkitan yang dijelmakan pada 15 minit terakhir memastikan kemenangan 2-1 Manchester United ke atas kelab setempat, Manchester City pada aksi Liga Perdana Inggeris di Old Trafford, sebentar tadi.
Sejak dilatih Erik ten Hag, Red Devils nyata sedang berada pada prestasi terbaik dan hasrat rakan sejawatnya, Pep Guardiola untuk meraih kemenangan pada penampilan ke 500 sebagai pengurus dalam pertandingan utama tidak terlaksana.
Pada perlawanan kali ini, tonggak antarabangsa England, Marcus Rashford muncul wira tuan rumah dan kejayaan ini memastikan kemenangan kesembilan berturut-turut diraih Man. United.
Terdahulu, daripada segi peratusan permainan ia jelas berpihak kepada Man. City yang menguasai 69 peratus babak pertama dan penjaga golnya, Ederson menjadi topik perbincangan utama khususnya ketika melakukan kesilapan pada minit ke-34.
Insiden itu membuka peluang buat Rashford membuka jaringan sebaliknya tolakan dilakukannya berjaya disekat oleh Manuel Akanji di kawasan berhampiran garisan gol.
Selang tiga minit selepas itu, Rashford sekali lagi dihidangkan peluang terbaik namun kali ini Ederson bertindak cemerlang untuk melakukan halangan sekaligus menyaksikan 45 minit pertama berakhir tanpa jaringan.

Keputusan Guardiola memasukkan Jack Grealish bagi menggantikan Phil Foden pada minit ke-57 jelas menjadi percaturan berbaloi apabila pemain itu hanya memerlukan 193 saat untuk menghadirkan impak buat The Citizens, meledak gol pembukaan perlawanan selepas bijak membaca umpanan dilakukan Kevin De Bruyne.
Minit ke-79, Bruno Fernandes mencetuskan kebangkitan Red Devils dengan meledak gol penyamaan dan selang tiga minit selepas itu, giliran Rashford untuk melakar nama selaku penjaring gol buat tuan rumah. – AGENSI


Lawatan sekolah berakhir dengan murid menari tarian tiang
Oleh KOSMO!

14 Januari 2023, 8:57 pm
WASHINGTON – Sebuah sekolah di Amerika Syarikat (AS) berdepan gelombang kemarahan orang ramai kerana menganjurkan lawatan pelajar ke sebuah restoran yang mengadakan aktiviti tarian tiang, lapor akhbar Daily Star.
Anggota kelab pancaragam dan orkestra gred enam Sekolah Komuniti Rochester dibawa ke restoran Niki’s Pizza di Detroit selepas persembahan Orkestra Simfoni Detroit.
Selepas kes itu tular, pihak sekolah menggesa tindakan undang-undang diambil terhadap seorang individu kerana mendedahkan lawatan tersebut.
Lelaki bernama Andrew Weaver mengulas mengenai keputusan sekolah itu dalam satu hantaran di laman Facebook.
“Pelajar dipindahkan dari Niki’s Pizza kerana kekurangan ruang dan mereka dibawa ke ruang lounge di mana mereka mencuba tarian tiang,” demikian ulasan Weaver.
Wakil Sekolah Komuniti Rochester, Lori Grein bagaimanapun menafikan dakwaan itu.

Dalam satu kenyataan, Grein berkata: “Cadangan lawatan lapangan dinilai oleh pasukan kurikulum dan memerlukan slip kebenaran ibu bapa/penjaga.
“Keselamatan pelajar, kakitangan dan komuniti sekolah sentiasa menjadi keutamaan kami,” katanya.
Pemilik Niki’s Pizza, Agatha Kefallinos berkata: “Biasanya apabila menerima kumpulan pelanggan lebih daripada 100 orang, kami memberi mereka pilihan untuk pergi ke tingkat dua yang dikendalikan sebagai sebuah kelab pada malam Sabtu tetapi ditutup pada siang hari.
“Kami telah melakukannya selama 20 tahun. Kami mempunyai berpuluh-puluh kumpulan sekolah, dan tidak pernah ada isu,” jelasnya.
Kefallinos menambah, tiang-tiang itu hanyalah sebahagian daripada hiasan di restorannya, lapor akhbar New York Post. – Agensi


Piala Dunia Hoki: Arul puas hati prestasi pemain
Oleh MUHAMMAD ZUHAILY BADLISHAH

14 Januari 2023, 8:25 pm
ROURKELA – Ketua jurulatih skuad hoki negara, A. Arul Selvaraj tetap memuji kesungguhan ditunjukkan anak-anak buahnya walaupun tumbang 0-4 kepada Belanda pada aksi Kumpulan C Piala Dunia Hoki 2023 hari ini.
Bagi Arul, barisan pemainnya sudah memberikan segala-galanya dalam aksi di Stadium Hoki Birsa Munda itu tetapi terpaksa akur dengan kekalahan disebabkan kesilapan-kesilapan mudah.
“Kita semua tahu di mana kedudukan kita dan Belanda. Namun, anda boleh lihat bagaimana para pemain bekerja keras sepanjang perlawanan walaupun tewas 0-4.
“Kami datang ke sini untuk Piala Dunia. Kalau kami tak beraksi dengan baik mungkin boleh ke 8, 9, 10 gol dengan Belanda. Secara keseluruhan pemain telah beraksi dengan bagus,” katanya.
Malaysia, No.11 dunia, melepaskan empat gol kepada gergasi No.3 dunia itu menerusi Thijs van Dam (m-20), Jip Janssen (m-24), Teun Beins (m-47) dan Jorrit Croon pada minit ke-60.
Prestasi dipamerkan Speedy Tigers dalam aksi kali ini jauh lebih bagus jika dibandingkan dengan tiga pertembungan terakhir mereka menentang naib juara Piala Dunia 2014 dan 2018 itu.

“Kami ada beberapa momen bagus dalam perlawanan. Kami dapat kuasai sebahagian permainan dan mencipta peluang melalui empat pukulan sudut penalti,” jelas Arul.
Kini, Arul mengharapkan anak-anak buahnya kembali fokus untuk aksi seterusnya pada Isnin ini menentang Chile yang turut tewas 1-3 kepada New Zealand dalam satu lagi perlawanan hari ini. – KOSMO! ONLINE


Gadis ‘naga’ tidak kisah susah dapat kerja
Oleh KOSMO!

14 Januari 2023, 8:00 pm
CANBERRA – Seorang model Australia yang membelanjakan £200,000 (RM1.06 juta) untuk tatu dan pembedahan mendedahkan bahawa penampilan uniknya mengakibatkan peluang dia mendapat pekerjaan terbatas, lapor akhbar Mirror UK semalam.
Amber Luke, 26, dari Brisbane yang menggelar dirinya ‘Blue Eyed White Dragon’ telah membelanjakan banyak wang untuk menyempurnakan penampilan uniknya.
Walaupun penampilan itu kadangkala tidak disukai oleh majikan, Amber tidak fikir dirinya akan rugi. Amber berkata, dia tidak mahu bekerja dengan syarikat yang tidak menghargai kemahirannya.
Amber menjelaskan bagaimana imejnya mempengaruhi pekerjaannya semasa perbualan dalam rancangan radio Brisbane Robin, Terry & Kip.
“Saya tidak akan menerimanya, ia mengehadkan pilihan pekerjaan saya tetapi tidak mengapa.
“Kerana saya tidak mahu bekerja untuk syarikat yang berfikiran cetek dan tidak boleh menilai lebih daripada imej saya,” katanya.

Amber yang sebelum ini mempunyai masalah kesihatan mental berkata, pengubahsuaian badannya telah membantu dirinya berasa lebih selesa.
Prosedur itu termasuk membesarkan punggung gaya Brazil, membelah lidah, meregang cuping telinga dan mencacah tatu pada bebola mata. – Agensi


‘Beri kami peluang, ruang tadbir parti’
Oleh MOHD RASDAN AHMAD

14 Januari 2023, 7:34 pm
KUALA LUMPUR – Seluruh ahli UMNO diminta memberi peluang dan ruang kepada pucuk pimpinan parti bagi menerokai dinamik politik semasa negara bagi memastikan kelangsungan UMNO.
Timbalan Presidennya, Datuk Seri Mohamad Hasan berkata, kemandirian parti itu merupakan satu keutamaan ketika ini dalam memastikan UMNO dapat memulakan langkah terbaik bagi menghadapi Pilihan Raya Umum ke-16 (PRU16).
“Kena beri peluang untuk parti mengurus, mengorak langkah perlahan-lahan, kita kalah, kita bukan pemenang tetapi disebabkan oleh kita dan diberi Allah sedikit ruang lagi untuk dapat bersama kerajaan walaupun kita hanya 30 kerusi.
“Jadi beri kami peluang kerana parti-parti lain dalam negara ini semua sudah pernah duduk bersama, cuma kita sahaja belum pernah duduk bersama dan kita lihat bagaimana,” katanya.
Beliau berkata demikian ketika Ucapan Penangguhan Perhimpunan Agung UMNO 2022 di Pusat Dagangan Dunia Kuala Lumpur (WTCKL) hari ini.
Tambah Mohamad, walaupun UMNO bersama dalam Kerajaan Perpaduan ia tidak bermakna parti itu bergabung dengan parti lain dalam kerajaan yang dibentuk.

“Kerjasama dalam kerajaan itu adalah untuk mengurus negara dan saya selaku anggota kabinet daripada UMNO akan cuba sedaya upaya memastikan prestasi Kerajaan Perpaduan dipertingkatkan demi rakyat.
Dalam pada itu, selaku Pengarah Pilihan Raya bagi menghadapi enam pilihan raya negeri akan datang, katanya, dia dan rakan UMNO lain akan memikul tanggungjawab sebaiknya dengan mengambil kira pengalaman PRU15 dan PRU14.
“Saya minta satu sahaja untuk tuan dan puan balik ke kawasan kita masing-masing, bina semula tembok kita yang pecah.
“Mari kita pungut batu-bata yang bersepah, yang berderai untuk kita bina semula benteng UMNO dan bangunkan benteng baru pada PRU16 nanti,” katanya. – KOSMO! ONLINE


Lelaki tolak hubungan intim untuk jaga kualiti sperma
Oleh KOSMO!

14 Januari 2023, 8:30 pm
WASHINGTON – Seorang lelaki di Amerika Syarikat (AS) nekad tidak melakukan hubungan seks untuk menjaga kualiti spermanya, lapor laman berita Detik hari ini.
Kyle Gordy, 31, yang mula menderma spermanya sejak 2014 kini mempunyai 57 anak.
Selama sembilan tahun, Gordy sudah membantu lebih 48 wanita untuk mempunyai anak.
Dalam usaha untuk menjaga kualiti spermanya, Gordy mengelak daripada melakukan hubungan seks dan tidak bersentuhan dengan orang yang tidak dikenali.
Bukan itu sahaja, Godry juga mengeluarkan sperma untuk tujuan derma.
Gordy memberitahu bahawa dia akan memiliki 14 anak lagi dalam masa terdekat dan tidak merancang untuk berhenti menderma sperma.

“Selagi seorang wanita itu memenuhi syarat dan boleh menjaga anak tanpa sebarang masalah, maka saya berbesar hati untuk membantu,” katanya. – Agensi


Lelaki dikhuatiri lemas selepas mandi seorang diri di Sungai Pahang
Oleh AZIZAH SHAFIEI

14 Januari 2023, 7:38 pm
BERA – Seorang lelaki berusia 20 tahun dikhuatiri lemas selepas hilang ketika dipercayai sedang mandi di Sungai Pahang dekat Kampung Batu Bor, di sini, pada Sabtu.
Pegawai Pertahanan Awam Daerah Bera, Ahmad Azmi Nafiah berkata, dalam kejadian kira-kira pukul 4 petang itu berlaku ketika mangsa, Faizal Akmal Fikri Mohd Fauzi yang berasal dari Kampung Bukit Lada Awah, Temerloh dipercayai mandi berseorangan di sungai berkenaan.
“APM menerima panggilan kecemasan daripada Pengerusi Jawatankuasa Pembangunan dan Keselamatan Kampung (JPKK) Batu Bor, Samsudin Taib yang memaklumkan kejadian tersebut pada pukul 5.15 petang.
“Seramai 10 anggota APM digegaskan ke lokasi kejadian bagi operasi mencari dan menyelamat (SAR),”katanya di sini hari ini.
Sementara itu, Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata, seramai sembilan anggota bomba dari Balai Bomba dan Penyelamat Triang bergegas ke lokasi kejadian bagi melakukan SAR di sekitar lokasi kejadian.
“Berdasarkan siasatan awal, mangsa dipercayai berseorangan. Malah motosikal serta selipar milik mangsa didapati ada di lokasi kejadian,” ujarnya.


Bimbang orang muda semakin jauh daripada UMNO – Ismail Sabri
Oleh MOHD RASDAN AHMAD

14 Januari 2023, 9:37 pm
KUALA LUMPUR – Keputusan UMNO tidak mempertandingkan jawatan Presiden dan Timbalan Presiden parti dalam pemilihan akan datang dibimbangi menghakis kepercayaan orang muda terhadap UMNO.
Naib Presiden UMNO, Datuk Seri Ismail Sabri Yaakob berkata, keputusan tersebut jelas bertentangan dengan proses peremajaan parti yang mahu mengembalikan dan menarik sokongan orang muda.
“Saya bimbang orang muda yang mahu kembali percaya kepada parti. Kita bercakap soal demokrasi, tetapi keputusan bertentangan dengan idealisme mereka.
“Keputusan itu juga menyebabkan orang muda kurang keyakinan. Kita bercakap soal tarik orang muda, tetapi tindakan ini sebenarnya menjauhkan,” katanya pada sidang media selepas Perhimpunan Agung UMNO 2022 di Pusat Dagangan Dunia Kuala Lumpur di sini hari ini.
Beliau berkata demikian ketika diminta mengulas keputusan perwakilan Perhimpunan Agung UMNO 2022 yang meluluskan usul agar jawatan Presiden dan Timbalan Presiden UMNO tidak dipertandingkan dalam pemilihan parti selepas ini. – KOSMO! ONLINE


UMNO teliti sebarang tindakan disiplin terhadap KJ
Oleh MUHAMMAD NAJIEB AHMAD FUAD

14 Januari 2023, 9:30 pm
KUALA LUMPUR – UMNO akan meneliti sebarang tindakan disiplin terhadap bekas Ketua Pemudanya, Khairy Jamaluddin Abu Bakar yang menuduh terdapat komplot ‘Dewan Merdeka’ untuk menyokong usul jawatan Presiden dan Timbalan Presiden tidak dipertandingkan.
Presiden UMNO, Datuk Seri Ahmad Zahid Hamidi berkata, perkara itu akan dibincangkan oleh Lembaga Disiplin UMNO bagi menentukan nasib Khairy Jamaluddin.
“Itu satu perkara lain yang akan diperbincang oleh lembaga disiplin parti dan dibawa ke jawatankuasa pengurusan yang dipengerusikan bekas Ketua Bahagiannya (Datuk Seri Mohamad Hassan),” katanya.
Beliau berkata demikian kepada pemberita selepas menyampaikan ucapan penggulungan di Perhimpunan Agung UMNO 2022 (PAU2022) di sini hari ini.
Beliau turut menjelaskan, tiada mana-mana individu boleh memasuki dewan berkenaan selagi tidak mempunyai kad rasmi perwakilan.
“Mana boleh masuk kalau tak ada kad ini,” jelasnya.

Terdahulu, Kosmo! melaporkan bekas Ahli Parlimen Rembau itu mendakwa wujud komplot ‘Dewan Merdeka’ bertujuan meluluskan usul tambahan dua jawatan tertinggi UMNO yang tidak dipertandingkan dalam pemilihan akan datang.
Khairy Jamaluddin mendakwa, beberapa tanda nama yang dikhaskan untuk perwakilan UMNO pada kerusi dalam Dewan Merdeka di Pusat Dagangan Dunia (WTC) Kuala Lumpur, telah ditanggalkan untuk undian usul pada petang ini sempena PAU2022.
Dalam pada itu, Ahmad Zahid yang juga Timbalan Perdana Menteri berkata, usul jawatan Presiden dan Timbalan Presiden tidak dipertandingkan adalah sah serta tidak melanggar Perlembagaan dan peraturan UMNO.
Menurutnya, usul tambahan perkara lapan daripada usul pencadang dasar itu adalah sepenuhnya mengikuti fasal yang termaktub dalam Perlembagaan parti.
Tambah beliau, keputusan yang dilakukan hari ini adalah muktamad berikutan PAU adalah badan tertinggi di dalam parti dan tercatat secara jelas dalam Perlembagaan.
“Maka keputusan tadi adalah muktamad sesuai dengan apa yang saya nyatakan dalam wawancara atau kenyataan media sebelum ini, bahawa sesungguhnya kami berdua (saya dan Timbalan Presiden, Datuk Seri Mohamad Hasan) menyerahkan perkara ini kepada perwakilan.
“PAU adalah badan tertinggi dalam UMNO dan ini tercatat dengan jelas dalam Perlembagaan (parti) sendiri,” katanya.
Terdahulu, perwakilan PAU2022 meluluskan usul supaya jawatan Presiden dan Timbalan Presiden UMNO tidak dipertandingkan dalam pemilihan parti yang perlu diadakan selewat-lewatnya sebelum 19 Mei ini.
Ia berikutan undian dibuat apabila perwakilan yang menyokong usul bangun dan jumlah itu melebihi perwakilan yang tidak menyokong usul berkenaan.
Pengerusi Barisan Nasional itu juga berkata, beliau menyerahkan sepenuhnya kepada penasihat undang-undang sekiranya terdapat pihak mencabar keputusan perhimpunan kali ini.
“Pengerusi Tetap juga sudah sebut bahawa harus bersama-sana mempunyai semangat pasukan mara kehadapan dan tidak lagi toleh ke belakang, kiri atau kanan,” ujarnya. – KOSMO! ONLINE


Pelanggan terkejut terima bil RM37,147 di restoran Salt Bae
Oleh KOSMO!

14 Januari 2023, 7:30 pm
DUBAI – Seorang pelanggan terkejut menerima bil  31,475 dirham (RM37,147) ketika makan di restoran milik cef terkenal, Salt Bae di Dubai, Emiriah Arab Bersatu (UAE), lapor portal berita Daily Star semalam.
Pelanggan yang dikenali sebagai Mitch itu memuat naik video di TikTok menerusi akaun @mitchthird dan menunjukkan resit 31,475 dirham itu baru-baru ini.
Antara hidangan dalam bil itu termasuk stik Golden Ottoman berharga 3,000 dirham (RM3,540), dua botol wain Bonnes Mares berharga 23,980 dirham (RM28,301) dan satu hirisan avokado 75 dirham (RM88.52)
Mesej di hujung bil yang telah dibulatkan itu juga menjelaskan bahawa caj perkhidmatan tidak disertakan.
Ramai netizen di TikTok terkejut melihat harganya seperti yang dikatakan oleh seorang pengguna: “Saya tidak akan membayar untuk itu walaupun saya kaya.”
Seorang lagi netizen berkata: “Saya akan membawa avokado dan air saya sendiri? Betulkah ia (stik) diperbuat daripada emas?”

Salt Bae atau nama sebenar Nusret Gokce berasal dari Turkiye sebelum ini terkenal dengan hidangan stik bersalut emas di restoran miliknya itu, Nusr-Et. – Agensi


AADK ‘berkonvoi’ sampaikan mesej pencegahan dadah
Oleh KOSMO

14 Januari 2023, 8:12 pm
PETALING JAYA – Agensi Anti Dadah Kebangsaan (AADK) daerah Petaling telah melakukan konvoi bermotosikal ke beberapa kawasan sekitar negeri Selangor bagi menyampaikan mesej bahaya penyalahgunaan dadah.
Pengerusi Jawatankuasa Pemulihan Dadah Daerah Petaling, Mohd Rizal Md Zain berkata, konvoi melibatkan lebih 100 motosikal serta kira-kira 20 pelbagai kenderaan lain itu bermula daripada bangunan Persekutuan Petaling Jaya sehingga ke daerah Sepang.
Jelas beliau, selain warga kerja AADK daerah Petaling, konvoi bermula pagi tadi itu juga turut disertai oleh pelbagai agensi lain seperti Persatuan Kelab-Kelab Belia Malaysia (MAYC), Majlis Keselamatan Jalan Raya (MJKR) serta Jabatan Penerangan.
“Konvoi ini dibawah program ‘Aspirasi Menuju Puncak’ dan kita gabungan semua klien ADDK bersama masyarakat untuk menyampaikan mesej kesedaran kepada masyarakat tentang bahaya penyalahgunaan dadah.
“Kita akan berkampung di Bagan Lalang selama sehari dan pelbagai program telah diatur antara klien AADK dan masyarakat seteempat seperti lawatan rumah ke rumah, ceramah serta program motivasi,” katanya kepada Kosmo!
Selain itu kata Mohd Rizal, program ini juga adalah sebahagian daripada pendedahan pihak ADDK kepada klien supaya mereka dapat mendekatkan diri dengan komuniti serta masyarakat setempat.

Sementara itu, ,mengulas mengenai masalah penagih dadah sekitar daerah Petaling, beliau berkata, ketika ini terdapat lebih 1,200 individu atau klien sedang menjalani rawatan dan pemulihan dadah bersama AADK.
Jelas beliau, terdapat dua mukim yang ketika ini dikategorikan berisiko tinggi dari segi penyalahgunaan dadah iaitu Mukim Petaling dan Damansara.
“Matlamat kita pada tahun ini adalah untuk mengeluarkan kedua-dua mukim ini daripada kawasan berisiko tinggi,” ujarnya.-KOSMO! ONLINE


Piala Dunia Hoki: Malaysia akur kehebatan Belanda
Oleh MUHAMMAD ZUHAILY BADLISHAH

14 Januari 2023, 7:07 pm
ROURKELA – Pujian wajar diberikan kepada skuad hoki negara kerana memberikan tentangan sengit kepada gergasi No.3 dunia, Belanda biarpun tewas 0-4 pada aksi pertama Kumpulan C Piala Dunia Hoki 2023 sebentar tadi.
Walaupun kemenangan menjadi milik The Oranje tetapi naib juara edisi 2014 dan 2018 itu terpaksa mencari jalan dan hanya meraih gol disebabkan kesilapan pemain negara pada aksi di Stadium Hoki Birsa Munda.
Penjaga gol, Muhammad Hafizuddin Othman sudah beraksi cemerlang sepanjang 15 minit pertama apabila menafikan beberapa percubaan berbahaya daripada pukulan sudut penalti skuad kendalian Jeroen Delmee itu.
Hasrat Malaysia, No.11 dunia, untuk meneruskan kekebalan di suku kedua tidak kesampaian apabila Thijs van Dam memanfaatkan kesilapan di bahagian belakang dengan melakukan pukulan deras menewaskan Hafizuddin pada minit ke-20.
Gol itu seperti ‘membuka pintu’ buat Belanda menggandakan kedudukan melalui Jip Janssen pada minit ke-24 selepas menyempurnakan penalti stroke disebabkan kesilapan Muhammad Amirul Hamizan Azahar.
Situasi itu mengubah rentak permainan skuad negara kendalian A. Arul Selvaraj apabila bangkit menguasai penghujung suku masa kedua, namun beberapa percubaan terutama daripada Faizal Saari gagal menembusi gawang Belanda.

Jentera serangan negara yang lain juga bekerja keras selepas aksi bersambung di babak kedua dengan asakan demi asakan dilakukan bagi mendapatkan pukulan sudut penalti untuk mencari sekurang-kurangnya satu gol.
Sebaliknya, Belanda yang pernah menjuarai tiga Piala Dunia itu berjaya meledak gol ketiga dan keempat perlawanan menerusi pukulan sudut penalti Teun Beins (m-48) serta jaringan padang Jorrit Croon pada minit ke-60.
Perlawanan seterusnya buat Malaysia bagi saingan Kumpulan C di Stadium Hoki Birsa Munda pada Isnin ini adalah menentang pasukan No.22 dunia dari Amerika Selatan, Chile yang tewas 1-3 kepada New Zealand hari ini. – KOSMO! ONLINE


Pekerja tak cukup di ladang punca bekalan, harga minyak tak stabil
Oleh KHAIRUL MOHD. ALI

14 Januari 2023, 6:22 pm
JOHOR BAHRU – Bekalan dan harga jualan minyak masak tempatan dijangka akan dapat distabilkan selepas isu kekurangan tenaga kerja asing yang dihadapi pemain industri sektor perladangan dapat diatasi.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, isu berkenaan berlaku susulan kekurangan tenaga kerja yang dihadapi sektor perladangan ketika ini.
Menurut beliau, kekurangan kemasukan tenaga kerja menyebabkan bekalan produk berkenaan berdepan masalah kekurangan pengeluar yang menjejaskan harga jualannya.
“Kita sedang dalam peringkat akhir perbincangan dengan pemain industri perladangan, dimana antara perkara diutarakan mereka adalah isu kemasukan pekerja asing. Mereka berharap perkara ini dapat diselesaikan dalam tempoh terdekat.
“Setakat ini Kabinet telah buat satu keputusan penting iaitu kita sasarkan isu pekerja asing akan dapat diselesaikan dalam masa tiga bulan, jadi mungkin pada akhir Mac ini kita akan dapat berikan jumlah pekerja asing mencukupi kepada semua sektor, khususnya pembinaan dan juga perladangan, itu kita utamakan.
“Hasil pertemuan dengan pihak perladangan iaitu pemain industri kelapa sawit, mereka bersedia untuk berbincang tentang harga malah harga itu dapat distabilkan sekiranya mereka kembali dapat jumlah pekerja mencukupi,” katanya.

Beliau berkata demikian kepada pemberita selepas merasmikan Pertandingan Kaligrafi Sempena Tahun Baharu Cina anjuran pusat beli belah Paradigm Mall, di sini hari ini.
Sementara itu, Salahuddin yang juga merupakan Ahli Parlimen Pulai turut memberitahu, pihaknya juga menjangka masalah kekurangan bekalan telur tempatan khususnya gred A akan kembali pulih dalam tempoh beberapa bulan akan datang.
“Soal bekalan telur, kita juga telah adakan libat urus bersama pembekal dan sekarang kita sedang berusaha untuk memastikan bekalan sedia ada mencukupi.
“Kita juga tiada sebarang keputusan ketetapan untuk menyekat eksport telur ke luar negara kerana pengeluarannya ketika ini adalah pada tahap 112 peratus. Memang ketika ini bekalan tempatan kurang tetapi itu akan selesai dalam beberapa bulan ini,” ujarnya.
Dalam pada itu, Salahuddin turut meminta kerjasama masyarakat khususnya golongan ibu bapa agar membuat aduan secara terus kepada kementerian agar tindakan segera dapat diambil berhubung isu pengusaha kantin menaiki harga jualan secara mendadak.
“Setiap aduan, pengguna boleh buat aduan dengan memaklumkan lokasi lokasi dan sekolah mana agar tindakan segera akan diambil secara satu persatu, pihak sekolah juga perlu ambil maklum berhubung perkara ini,” ujarnya lanjut. – KOSMO! ONLINE


Rombakan kabinet Sabah bertujuan tumpu hala tuju Sabah Maju Jaya
Oleh MOHAMAD FAIZAL HASHIM

14 Januari 2023, 6:10 pm
JOHOR BAHRU – Rombakan Ahli Jemaah Menteri Kerajaan Sabah yang diumumkan Ketua Menteri Sabah bertujuan memberi tumpuan penuh kepada hala tuju Sabah Maju Jaya.
Menteri Sains, Teknologi dan Inovasi Sabah, Datuk Dr. Mohd. Arifin Mohd. Arif berkata, pengumuman yang dibuat Datuk Seri Hajiji Noor melibatkan beberapa portfolio itu bagi memastikan perancangan itu dapat direalisasikan.
Katanya, beliau turut terlibat dalam pertukaran portfolio yang dahulunya memegang jawatan Kementerian Tugas-tugas Khas dan Penyelarasan Sabah.
“Sebagai Menteri Sains, Teknologi dan Inovasi Sabah yang baharu, saya akan mendapatkan taklimat pada Selasa ini daripada kementerian berkenaan, saya difahamkan kementerian telah menyusun program lima tahun dan pelbagai usaha telah dirancang untuk majukan Sabah.
“Antara projek utama yang akan dilakukan ialah mewujudkan Pusat Sains Negeri Sabah yang mendapat bantuan daripada kerajaan Pusat. InsyaAllah, kita akan memastikan usaha ini menjadi kenyataan,” katanya.
Beliau berkata demikian ketika ditemui selepas menghadiri Program Wam2care bersama 300 Mahasiswa Mahasiswi Sabah di Hotel Goodhope, di sini hari ini.

Rabu lalu, Hajiji mengumumkan rombakan Ahli Jemaah Menteri Kerajaan Sabah menyaksikan Presiden Parti Solidariti Tanah Airku (STAR), Datuk Seri Dr. Jeffrey Kitingan dilantik Timbalan Ketua Menteri I merangkap Menteri Pertanian dan Perikanan negeri.
Kitingan, yang sebelum ini Timbalan Ketua Menteri II, menggantikan Pengerusi Barisan Nasional (BN) Sabah, Datuk Seri Bung Moktar Radin manakala Timbalan Presiden Parti Bersatu Sabah (PBS), Datuk Seri Dr. Joachim Gunsalam sebelum ini Timbalan Ketua Menteri III, dilantik Timbalan Ketua Menteri II.
Joachim juga dilantik Menteri Kerajaan Tempatan dan Perumahan manakala Ahli Dewan Undangan Negeri (ADUN) Putatan, Datuk Shahelmy Yahya daripada BN dilantik Timbalan Ketua Menteri III merangkap Menteri Kerja Raya iaitu portfolio disandang Bung Moktar sebelum ini.
Mohd. Arifin berkata, biarpun sudah bertukar Portfolio, beliau masih diamanahkan untuk menjadi Exco Hal Ehwal Islam dan Pendidikan.
Kata Mohd. Arifin, dalam soal Hal Ehwal Islam, pihaknya bercadang untuk mewujudkan hab halal Sabah dan beberapa keperluan pembangunan ummah termasuk memperkasakan wakaf Sabah.
“Dari sudut pendidikan pula, sebelum ini kita mempunyai 10 inisiatif bantuan yang akan kita tambah lagi antaranya melibatkan bidang sains dan teknologi mengikut peruntukan yang disediakan oleh Ketua Menteri,” ujarnya.-KOSMO! ONLINE


UMNO terlalu jauh dengan orang muda
Oleh MOHD RASDAN AHMAD

14 Januari 2023, 7:03 pm
KUALA LUMPUR – Proses membina kesedaran politik iaitu pertimbangan kepentingan negara, pendekatan munasabah dan kebolehlaksanaan (practical) mesti ditanam dalam pertimbangan politik anak-anak muda.
Presiden UMNO, Datuk Seri Dr. Ahmad Zahid Hamidi berkata, beberapa kajian awal yang dibuat oleh badan-badan penyelidikan menyimpulkan, politik identiti serta ‘terputusnya’ ikatan pengundi baharu dengan sejarah perjuangan parti-parti lama menjadi antara faktor anak-anak muda membuat pilihan.
“UMNO yang akan memasuki usia perjuangannya yang ke 77 tahun ini sudah terlalu jauh untuk ditelusuri oleh anak-anak muda.
“Jangankan kita, parti-parti di dalam kerajaan perpaduan juga gagal untuk meyakinkan anak muda yang berumur 30 tahun ke bawah (kumpulan ini membentuk 28 peratus daripada jumlah pengundi).
“Ini adalah data daripada kajian Yusof Ishak Institute Singapore (ISEAS). Faktor sebenarnya adalah kerana hujan lebat…,” kata beliau ketika sesi Penggulungan Ucapan Presiden pada Perhimpunan Agung UMNO 2022 (PAU2022) di Pusat Dagangan Dunia Kuala Lumpur (WTCKL) hari ini.
Dalam erti kata lain jelas Ahmad Zahid, era islah dan tajdid yang berlaku di akhir 90-an pun sudah mula luput dari ingatan anak muda kini apatah lagi kisah kita yang bermula sejak tahun 1946.

Jelasnya, bagi mereka yang dekat dan nampak di mata adalah era Perintah Kawalan Pergerakan (PKP) serta bantuan semasa Covid.
Tambahan pula katanya, RM600 billion menjadi angka keramat kononnya itulah yang digunakan untuk membantu rakyat walaupun hakikatnya peruntukan kerajaan tidak sampai pun RM100 billion. – KOSMO! ONLINE


Lembaga putih mirip kuntilanak di Gunung Salak
Oleh KOSMO!

14 Januari 2023, 6:30 pm
JAKARTA – Seorang pendaki yang sedang melakukan pendakian ke puncak Gunung Salak di Jawa Barat terkejut apabila melihat lembaga putih mirip kuntilanak, lapor portal berita taman pendidikan semalam.
Dia melihat lembaga itu walaupun melakukan pendakian pada waktu siang, malah sempat merakamkan imej seram tersebut dari jarak jauh baru-baru ini.
Imej itu dimuat naik di media sosial dan dapat dilihat menerusi akaun Instagram @pendakibansel.
Ramai netizen terkejut melihat rakaman video pendek yang dimuat naik oleh pendaki tersebut dan ada sebilangan mereka menyatakan gemar mendengar kisah mistik gunung tersebut.
Gunuhg Salak setinggi 2,211 meter merupakan sebuah gunung berapi yang terletak lebih 40 kilometer (km) dari bandar Bogor dan suhu sekitar kawasan itu sejuk.
Menurut portal Oketravel, Gunung Salak dianggap sebagai salah satu tempat yang suci oleh masyarakat setempat dan bagi yang kerap mendakinya, mereka diminta supaya menjaga sikap dan pertuturan. – Agensi


Ebit Lew cari ‘rumah baharu’ untuk anjing jalanan
Oleh KOSMO!

14 Januari 2023, 6:52 pm
PETALING JAYA – Penceramah bebas, Ustaz Ebit Lew dalam usaha mencari ‘rumah baharu’ bagi menempatkan ratusan anjing jalanan yang bakal kehilangan tempat perlindungan mereka.
Terdahulu, tular kisah Pusat Jagaan Anjing Ranbow yang diarahkan berpindah oleh pihak majlis perbandaran menarik perhatian Ebit untuk turun padang dan meninjau sendiri nasib anjing-anjing di sana.
Ebit Lew menerusi hantaran di Facebooknya hari ini memaklumkan, ramai pengguna media sosial yang menyeru namanya pada artikel berkaitan pusat jagaan tersebut selain mengharapkan bantuan sewajarnya diberikan.
“Sedih ramai tag saya mengenai Pusat Jagaan Anjing Rainbow yang dah 10 tahun kutip anjing jalanan tapi diarahkan tutup dan mungkin anjing akan dihapuskan.
“Mereka rawat, jaga dan beri makan anjing-anjing jalanan. Syukur pergi berbincang dengan majlis perbandaran, dan mereka gembira beri masa sedikit dan gembira kami cuba bantu cari tempat yang lebih sesuai untuk mereka. Mungkin jauh dari mana-mana penempatan,” katanya.
Pada masa sama, ketika tinjauan Ebit ke lokasi, beliau turut membawa pelbagai makanan anjing seperti ‘kibbles’ dan daging ayam.

Ebit juga meluangkan masa memasak makanan bersama pekerja di pusat jagaan berkenaan untuk diberikan kepada haiwan terbiar di sana.
“Masa sampai wanita India ni menangis sebak terharu. Beliau selalu mengikuti saya di media sosial. Beliau minta kata semangat dan doa.
“Terharu dengar beliau menguruskan semua ini. Hidupnya diabdikan untuk kerja ini. Kakak ini baik orangnya. Anjing ni dah macam anak-anak dijaga olehnya.
“Seronok dapat bagi makan dan bantu sedikit. Kami sedang bantu mencari tanah yang sesuai untuk pusat jagaan ini dalam masa terdekat,” jelasnya. – KOSMO! ONLINE


Bina kembali UMNO yang rosak – Tok Mat
Oleh MOHD RASDAN AHMAD

14 Januari 2023, 6:16 pm
KUALA LUMPUR – “Pulanglah ke bahagian masing-masing dan bina semula UMNO yang telah punah dalam pilihan raya yang lalu,” jelas Timbalan Presiden UMNO, Datuk Seri Mohamad Hassan.
Menteri Pertahanan itu berkata, semua perwakilan dan ketua-ketua bahagian yang hadir pada Perhimpunan Agung UMNO 2022 (PAU2022) kali ini perlu terus membina semula parti yang telah ‘rosak’ sebelum ini.
“Semua ketua bahagian pulanglah ke bahagian masing-masing. Kita bina semula parti kita yang telah punah dan rosak sebelum ini.
“Bina semula UMNO yang kita sayang dan menangi kembali hati pengundi dan penyokong kita,” kata beliau ketika sesi Penggulungan Ucapan Timbalan Presiden dalam PAU2022 di Pusat Dagangan Dunia Kuala Lumpur (WTC) hari ini. – KOSMO! ONLINE


Tidak sengaja tetak ibu bapa selepas tidak dapat wang untuk menikah
Oleh KOSMO!

14 Januari 2023, 7:00 pm
ACEH – Seorang penjual ayam dikenali sebagai Abdullah yang merupakan penduduk di Gampong Lampoeh Krueng, Aceh tidak sengaja menetak ibu bapanya selepas pemintaan untuk diberikan wang bagi urusan pernikahan tidak dipenuhi mereka, lapor agensi berita ANTARA semalam.
Pegawai polis Kota Sigli, Benny Eka Permana berkata, kejadian bermula ketika lelaki berusia 32 tahun itu meminta wang sebanyak 5 juta rupiah (RM1,423) untuk urusan pernikahannya malam kelmarin.
Bagaimanapun, permintaan itu tidak dapat dipenuhi oleh ibu Abdullah, menyebabkan dia berasa kecewa dan ketika bersama adik lelakinya, dia cuba menghayunkan sebilah parang ke arah saudara kandungnya itu.
Namun, parang itu tidak mengenai adiknya. Ia sebaliknya mengenai ibu dan bapa Abdullah dengan mangsa mengalami kecederaan.
Ketika polis tiba di tempat kejadian, si pelaku masih berdiam diri di rumah dengan memegang sebilah parang menyebabkan pihak berkuasa memintanya untuk menyerah diri.
Namun, dia enggan berbuat demikian dan atas permintaan keluarganya, pihak polis melepaskan tembakan gas pemedih mata, kata Permana.

Tambahnya, Abdullah kemudian mematikan lampu di dalam rumah dan melarikan diri ke dalam belukar melalui pintu belakang manakala usaha untuk mengesannya gagal. – Agensi


UMNO lantik 6 Menteri Angkat hadapi PRN
Oleh MOHD RASDAN AHMAD

14 Januari 2023, 7:25 pm
KUALA LUMPUR – UMNO bakal melantik Majlis Tertinggi (MT) dan enam Menteri Angkat bagi setiap negeri terlibat Pilihan Raya Negeri (PRN) tidak lama lagi dalam usaha memastikan fokus dan strategi gerak kerja dapat disusun dengan baik.
Presidennya, Datuk Seri Ahmad Zahid Hamidi berkata, enam negeri terlibat dalam PRN kali ini iaitu, Negeri Sembilan, Kedah, Kelantan, Terengganu, Selangor dan Pulau Pinang.
“Bagi Negeri Sembilan Timbalan Presiden, Datuk Seri Mohamad Hassan akan diberi tanggungjawab, Kedah Datuk Seri Mahadzir Khalid, Terengganu pula adalah Naib Presiden, Datuk Seri Khaled Nordin.
“Sementara di Kelantan, Setiausaha Agung Barisan Nasional (BN), Datuk Seri Zambry Abd Kadir, Pulau Pinang – ‘iron lady’ kita, Datuk Seri Azalina Othman Said dan Selangor, adalah Menteri Perdagangan Antarabangsa dan Industri, Tengku Zafrul Tengku Abdul Aziz,” katanya.
Beliau berkata demikian ketika Penggulungan Ucapan Presiden pada Perhimpunan Agung UMNO 2022 (PAU2022) di Pusat Dagangan Dunia Kuala Lumpur (WTCKL) hari ini.
Sementara itu, bagi tujuan penyelarasan, Majlis Tertinggi juga telah bersetuju, Penyelaras Operasi Pilihan Raya Negeri bagi enam negeri yang akan diadakan tidak lama lagi adalah Datuk Seri Reezal Merican Naina Merican. – KOSMO! ONLINE


Anak muda dipengaruhi media sosial punca UMNO kalah
Oleh MOHD RASDAN AHMAD

14 Januari 2023, 7:15 pm
KUALA LUMPUR – Tiga faktor utama kekalahan UMNO pada Pilihan Raya Umum ke-15 (PRU15) adalah emosi pengundi, pemikiran muda sesetengah pengundi muda dan politik wang.
Presiden UMNO, Datuk Seri Dr. Ahmad Zahid Hamidi berkata, emosi pengundi khususnya anak muda dipengaruhi dengan manipulasi influencer (pengsohor) di media sosial seperti TikTok.
Kata beliau, mesej disampaikan kepada mereka berbeza iaitu untuk anak muda di bandar dengan pendekatan `trending’, manakala di luar bandar khususnya Melayu dengan faktor agama.
“Gelombang tiga faktor ini menyaksikan bukan sahaja nama besar daripada parti kita kalah, malah pihak Pakatan Harapan (PH) sebagai contoh menyaksikan calon muda Permatang Pauh di tapak kuasa Parti Keadilan Rakyat (PKR) selama ini juga kalah.
“Calon-calon parti pimpinan (bekas Perdana Menteri) (Tun) Dr. Mahathir Mohamad (Pejuang) bukan sahaja kalah, malah hilang deposit,” katanya ketika sesi Penggulungan Ucapan Presiden pada Perhimpunan Agung UMNO 2022 (PAU2022) di Pusat Dagangan Dunia Kuala Lumpur (WTCKL) hari ini.
Oleh demikian, katanya, sesuai dengan cadangan wakil Wanita dalam perbahasan semalam supaya UMNO kembali ke ‘drawing board’, lakukan ‘total reform’ dan melakukan perubahan serta pembaharuan.

“Kita perlu fokus dengan idea-idea baharu untuk bergerak ke hadapan. Kita perlu mengambil kira halatuju yang telah saya gariskan dalam Ucapan Dasar.
“Perubahan gerak kerja dengan penggunaan teknologi terkini serta media baharu, saya mahu Wanita, Pemuda dan Puteri duduk sekali. Bincang dan perahlah pemikiran.
“Dalam tempoh sebulan saya harap ada dapatan-dapatan dan cadangan-cadangan baharu yang boleh diangkat kepada parti. Buatlah bengkel atau brainstorming segera antara Exco Wanita, Pemuda dan Puteri,” jelasnya.
Katanya, tindakan tersebut perlu dilakukan kerana inilah perkara yang telah dilontarkan oleh kebanyakkan jurucakap.
“Kedah mahu pendekatan digitalisasi. Selangor juga mahu kaedah terbaharu dengan menggunakan teknologi dan media baharu digarap,” ujarnya. – KOSMO! ONLINE.


Hujan lebat, ribut petir hampir seluruh negara petang ini
Oleh NUR ALWANI ZAFIRAH KHAIRUL

14 Januari 2023, 5:02 pm
PETALING JAYA – Hampir seluruh negara diramal mengalami cuaca buruk sehingga lewat petang hari ini.
Jabatan Meteorologi Malaysia (MetMalaysia) dalam satu kenyataan melaporkan, ribut petir, hujan lebat dan angin kencang dijangka berlaku di Kedah melibatkan Kuala Muda, Sik dan Baling, manakala Perak di Hulu Perak.
Sementara itu, di Pantai Timur antara kawasan dijangka berdepan cuaca buruk adalah Jeli, Machang, Kuala Krai dan Gua Musang di Kelantan, manakala di Terengganu melibatkan Besut, Hulu Terengganu, Dungun dan Kemaman.
“Bagi Pahang di Tanah Tinggi Cameron, Bentong, Kuantan, Pekan dan Rompin.
“Hujan lebat serta ribut petir turut dijangka berlaku di Selangor iaitu di Sabak Bernam, Kuala Selangor, Hulu Selangor, Gombak, Petaling, Hulu Langat dan Sepang serta seluruh Kuala Lumpur dan Putrajaya.
“Keadaan sama diramal melanda Negeri Sembilan di Jelebu, Seremban, Kuala Pilah, Rembau, Jempol dan Tampin,” kata MetMalaysia.

Tambah kenyataan itu lagi, cuaca buruk turut diramal seluruh Melaka, Johor dan beberapa daerah di Sarawak meliputi Sri Aman, Sarikei (Julau), Sibu, Kapit (Song dan Kapit) dan Bintulu (Tatau). – KOSMO! ONLINE


UMNO Sungai Besar mahu keahlian KJ digantung
Oleh MUHAMMAD NAJIEB AHMAD FUAD

14 Januari 2023, 5:30 pm
KUALA LUMPUR – UMNO Bahagian Sungai Besar mahu keahlian bekas Ketua Pemuda Khairy Jamaluddin Abu Bakar digantung selepas mengeluarkan kenyataan wujud komplot ‘Dewan Merdeka’ menjelang undian usul jawatan tertinggi berlangsung petang ini.
Ketua Bahagiannya, Datuk Seri Jamal Md. Yunos berkata, kenyataan yang dikeluarkan oleh Khairy Jamaluddin adalah sangat memalukan serta mengaibkan UMNO.
“Ini adalah satu kenyataan yang amat jahat yang dikeluarkan oleh Khairy Jamaluddin dan saya yakin ada niat tersembunyi untuk memburukkan parti UMNO yang mengikut kenyataan beliau nyatakan adalah satu perkara sangat dukacita.
“Saya sendiri mengamati bahawa dakwaan Khairy Jamaluddin dewan PAU hari ini dipenuhi dengan perwakilan import adalah tidak benar sama sekali, kita mengenali perwakilan yang ada, jadi saya minta lembaga disiplin UMNO mengambil tindakan kepada Khairy Jamaluddin yang sembrono mengeluarkan kenyataan berniat jahat ini.
“Selepas ini saya akan membuat aduan rasmi kepada lembaga disiplin supaya mereka mengambil tindakan dan saya berharap KJ (Khairy Jamaluddin) boleh digantung daripada ahli UMNO,” katanya kepada pemberita pada Perhimpunan Agung UMNO (PAU2022) di sini hari ini.
Terdahulu, Kosmo! melaporkan bekas Ahli Parlimen Rembau itu mendakwa wujud komplot ‘Dewan Merdeka’ bertujuan meluluskan usul tambahan dua jawatan tertinggi UMNO yang tidak dipertandingkan dalam pemilihan akan datang.

Khairy mendakwa, beberapa tanda nama yang dikhaskan untuk perwakilan UMNO pada kerusi dalam Dewan Merdeka di Pusat Dagangan Dunia (WTC) Kuala Lumpur, telah ditanggalkan untuk undian usul pada petang ini sempena PAU2022. – KOSMO! ONLINE


‘Kalau bercita-cita tinggi, patut hijrah ke luar negara’
Oleh MOHD. HAIKAL ISA

14 Januari 2023, 5:07 pm
PETALING JAYA – Melihat kejayaan ramai anakseni tempatan di luar negara, pelakon dan pengarah, Sabri Yunus menggalakkan mereka yang mempunyai impian besar supaya berhijrah ke luar negara.
Sabri atau nama sebenarnya, Mohd. Sabri Yunus berkata, beliau melihat kejayaan figura hebat seperti Tan Sri Michelle Yeoh sebagai pembakar semangat untuk para penggiat seni tanah air sama ada lakonan mahupun nyanyian membina nama di peringkat antarabangsa.
SABRI, 62, muncul dengan filem arahan terbaharunya berjudul Duan Nago Bogho yang mula menemui penonton di pawagam 19 Januari ini.
“Bagi saya, kalau orang yang bercita-cita tinggi macam Michelle Yeoh, mereka patut berhijrah.
“Sebab, di sana (Hollywood) gelanggang lebih besar. Industri Malaysia ini kecil sahaja. Kejayaan Michelle Yeoh memang wajar dan perjalanan seninya amat panjang,” katanya kepada Kosmo! Online usai tayangan perdana filem terbaharu arahannya, Duan Nago Bogho.
Terdahulu, Michelle Yeoh mencipta sejarah sebagai anak kelahiran Malaysia pertama yang memenangi trofi anugerah berprestij, Golden Globe Awards ke-80 apabila diangkat sebagai Pelakon Wanita Filem Komedi/Muzikal Terbaik.
Tambah Sabri, 62, industri seni perfileman Malaysia memerlukan lebih banyak anjakan paradigma sekiranya ingin setanding dengan negara-negara hebat dalam cabang seni tersebut.
“Untuk industri kita (Malaysia), banyak fasa atau proses perlu ditempuhi untuk mencapai ke tahap global seperti negara lain.

“Bikin filem bukan semudah dengan kata-kata. ‘Marilah kita menuju kejayaan’ dan dengan mudah, perkara itu berlaku. Tidak dan bukan begitu.
“Macam saya cakap tadi, Malaysia bukanlah industri yang besar. Kita masih merangkak dan mencari-cari. Tetapi, ada ruang-ruang yang boleh diterokai.
“Bagi saya, kita buat sehabis baik dalam kerja kita. Yang baik itu, akan menolak pergi ke atas,” ujarnya lagi optimis.
Duan Nago Bogho terbitan Kalamariff Holdings dan edaran Empire Film Solutions akan menemui penonton di pawagam seluruh Malaysia pada 19 Januari 2023.
Filem yang mengangkat seni tradisional Kelantan Mak Yong itu dibarisi pelakon handalan seperti Asrul Faizal, Jojo Goh, Saidi Sabri dan Datuk Rosyam Nor. – KOSMO! ONLINE


Anak buaya mati tersangkut jaring
Oleh ISKANDAR SHAH MOHAMED

14 Januari 2023, 5:02 pm
SABAK BERNAM – Jabatan Perlindungan Hidupan Liar dan Taman Negara (Perhilitan) mengesahkan penemuan seekor anak buaya yang ditemui mati di Kolam Takungan Parit 4 Sungai Haji Dorani, Sungai Besar di sini, semalam.
Pengarah Perhilitan Selangor, Dennis Ten Choon Yung berkata, reptilia berukuran 0.91 meter itu dipercayai mati akibat tersangkut pada jaring.
“Anggota kita menjalankan pemantauan dan mengesan anak buaya tersebut kira-kira pukul 9 pagi tadi.
“Tindakan itu dilakukan selepas menerima maklumat mengenainya menerusi satu hantaran di media sosial,” katanya ketika dihubungi hari ini.
Menurut beliau, pihaknya akan melakukan pemantauan lanjut di lokasi tersebut.
Justeru, Choon Yung meminta orang ramai supaya terus menghubungi Perhilitan sekiranya terdapat penemuan dan kehadiran buaya tersebut.

Semalam, penemuan anak buaya oleh orang awam itu tular di sebuah laman Facebook dan dipercayai sudah mati. -KOSMO!ONLINE


“Rider’ hilang Isnin lalu sudah pulang ke rumah
Oleh TUAN NURHIDAYAH TUAN AB.GHANI

14 Januari 2023, 5:15 pm
PETALING JAYA – Setelah empat hari hilang tanpa sebarang berita, akhirnya penghantar makanan yang dikenali sebagai Muhammad Faisal dilaporkan sudah pulang ke rumahnya pagi tadi.
Perkara berkenaan disahkan oleh Ketua Polis Daerah Wangsa Maju, Superintendan Ashari Abu Samah ketika dihubungi Kosmo! tengah hari tadi.
“Saya telah dimaklumkan oleh isteri Muhammad Faisal sendiri bahawa suaminya telah pulang ke rumah pagi tadi.
“Setakat ini, hanya itu sahaja maklumat yang dapat saya kongsikan kepada semua,” ujarnya.
Dalam pada itu, seorang pengguna Twitter @dannyslov3r turut berkongsi maklumat mengenai kepulangan penghantar makanan berkenaan.
“Dia (Faisal) dah balik pukul 11 pagi tadi. Terima kasih.

“Saya tiada Twitter, tolong maklumkan kepada semua,” tulis individu terbabit.
Terdahulu Kosmo! melaporkan seorang wanita buntu apabila suaminya tidak pulang ke rumah sejak Isnin lalu (9 Januari) tanpa sebarang berita.
Menurut wanita itu yang dikenali sebagai Nur Malrah menerusi Facebook memberitahu bahawa laporan polis juga telah dibuat bagi mengesan keberadaannya.
Dalam hantaran sama, dia memberitahu keadaan bertambah sukar kerana suaminya tidak dapat dihubungi ekoran telefon bimbitnya yang tidak aktif. -KOSMO! ONLINE


Jawatan Presiden, Timbalan Presiden tidak dipertandingkan
Oleh KOSMO!

14 Januari 2023, 5:39 pm
KUALA LUMPUR – Perwakilan UMNO meluluskan usul agar tiada pertandingan dijalankan bagi jawatan presiden dan timbalan presiden parti itu kali ini.
Ketua Badan Perhubungan UMNO Terengganu, Datuk Seri Ahmad Said berkata, perkara itu dicapai dan mendapat persetujuan majoriti perwakilan pada Perhimpunan Agung UMNO 2022 (PAU2022).
“Hampir 90 peratus perwakilan menyokong usul agar tiada pertandingan dijalankan bagi jawatan presiden dan timbalan presiden parti.
“Keputusan dimuktamadkan selepas perwakilan bangun dan mengangkat tangan pada sesi pengundian agar dua jawatan berkenaan tidak dipertandingkan,” katanya pada sidang media di Laman Media PAU2022 di Pusat Dagangan Dunia Kuala Lumpur (WTCKL) hari ini. – KOSMO! ONLINE


Piala Dunia Hoki: New Zealand atasi Chile 3-1
Oleh MUHAMMAD ZUHAILY BADLISHAH

14 Januari 2023, 5:39 pm
ROURKELA – Tiga gol dalam tempoh sembilan minit membolehkan New Zealand merakam kemenangan pertama dalam saingan Kumpulan C selepas menewaskan Chile 3-1 di Stadium Hoki Birsa Munda sebentar tadi.
Kemenangan itu sebenarnya sudah dijangka berdasarkan kedudukan ranking New Zealand yang lebih tinggi iaitu No.9 dunia berbanding wakil Amerika Selatan tersebut pada kedudukan ke-22 dunia.
Faktor gugup pada perlawanan pertama dalam penampilan sulung di pentas Piala Dunia juga dilihat sebagai punca utama Chile bolos tiga gol dalam tempoh sembilan minit.
Tiga gol ketika itu kesemuanya terhasil menerusi jaringan padang oleh Sam Lane pada minit ke-10 dan Sam Hiha pada minit ke-12 serta 19.
Bagaimanapun, wakil benua Oceania kendalian Greg Nicol itu berdepan kesukaran untuk menambah jaringan ke atas Chile yang sebaliknya berjaya meledak satu gol menerusi Ignacio Contardo pada minit ke-50.
Berdasarkan aksi antara New Zealand dan Chile itu, Malaysia dilihat mempunyai peluang cerah untuk menewaskan kedua-dua lawan tersebut dalam dua perlawanan Kumpulan C selepas ini. – KOSMO! ONLINE


Tiada perancangan bina hospital kerajaan baru – Menteri
Oleh FARAHWAHIDA AHMAD

14 Januari 2023, 6:05 pm
SEGAMAT – Kementerian Kesihatan Malaysia (KKM) memfokuskan kepada penambahbaikkan hospital dan fasiliti di semua pusat kesihatan KKM di seluruh Malaysia.
Menteri Kesihatan, Dr. Zaliha Mustaffa berkata, setakat ini tiada perancangan untuk membina hospital kerajaan yang baru sebaliknya akan lebih memberi keutamaan kepada pembinaan dan penambahbaikan infrastruktur sedia ada.
“Setakat ini untuk pembangunan apa yang kita fikirkan ialah kita akan teruskan yang masih dalam pembinaan. Jadi, buat masa ini kita belum memikirkan pembinaan hospital baru.
“Sebenarnya kita sudah terima separuh daripada yang diperuntukkan tapi sesi pembentangan parlimen yang seterusnya nanti akan ada pembentangan bajet yang baru.
“Jadi kita akan lihat nanti berapa jumlah yang kita akan dapat lebih kurang atau sama dari apa yang diputuskan sebelum ini,” katanya.
Beliau berkata demikian ketika ditemui selepas mengedarkan buah limau kepada orang awam sempena sambutan Tahun Baharu Cina di Plaza U Sentral, Segamat di sini hari ini.

Penjelasan beliau turut menjawab persoalan mengenai perkembangan bajet RM36.1 bilion yang diperuntukkan kepada kementerian tersebut dalam pembentangan bajet 2023.
Dalam perkembangan lain, Ahli Parlimen Sekijang itu turut menjelaskan pihak KKM tidak menjangkakan sebarang kenaikan kes Covid-19 pada Tahun Baharu Cina ini.
“Bagaimanapun, pihak KKM akan terus memantau secara rapat perkembangan kes Covid-19 seluruh negara setiap hari.
“Kita akan memantau secara rapat apa sahaja berkait dengan Covid-19. Kita ada pengalamaan dengan perayaan sebelum ini dan terakhir Pilihan Raya Umum (PRU-15), walaupun kita jangka ada peningkatan tetapi tiada.
“Kes Covid-19 kini terkawal. Jumlah terakhir kes menurun kepada tiga angka iatu kekal 500,” tambahnya.-KOSMO! ONLINE


Ahli perniagaan Arab Saudi sanggup bayar lebih RM11 juta untuk jumpa Ronaldo
Oleh KOSMO!

14 Januari 2023, 5:28 pm
LONDON – Ahli perniagaan Arab Saudi, Mushref Al-Ghamdi membida sebanyak AS$2.66 juta (RM11.53 juta) untuk tiket ‘Beyond Imagination’ yang membolehkannya bertemu bintang bola sepak Cristiano Ronaldo dan pemain hebat Argentina, Lionel Messi, lapor portal berita MailOnline semalam.
Lelongan sedang diadakan untuk mendapatkan tiket itu melibatkan perlawanan antara pasukan XI Saudi All-Star menampilkan pemain kelab bola sepak Al-Hilal dan Al-Nassr iaitu kelab baharu Ronaldo menentang Paris Saint-Germain diwakili Messi di Riyadh pada 19 Januari ini.
Lelongan akan ditutup pada 17 Januari ini dan Al-Ghamdi yang merupakan pengurus besar kumpulan hartanah AqarOne mendahului pembida lain dengan tawaran lumayannya, demikian menurut Reuters.
Selain menonton perlawanan, pemenang bertuah akan mendapat peluang untuk memasuki kedua-dua bilik persalinan sekali gus bertemu Ronaldo dan Messi.
Ia menjanjikan satu majlis istimewa dengan Ronaldo akan membuat penampilan sulung di Arab Saudi selepas menandatangani kontrak dengan kelab bola sepak Al-Nassr bulan lepas.
Sebelum ini, pemain berusia 37 tahun itu memeterai perjanjian bernilai £175 juta (RM927 juta) setahun yang akan berkuat kuasa sehingga 2025 tetapi terpaksa menunggu perlawanan pertamanya atas pelbagai sebab kerana kelab tersebut mempunyai terlalu ramai pemain asing.

Messi akan tamat kontrak di PSG pada musim panas tahun ini dan mungkin ‘tergoda’ dengan Asia Barat untuk berpindah ke kelab pesaing Al-Nassr iaitu Al-Hilal yang sanggup membayarnya sebanyak £245 juta (RM1.2 bilion) setahun untuk Messi. – Agensi


Video dandan rambut tular, pemilik mohon jangan abai warga emas
Oleh KOSMO!

14 Januari 2023, 5:59 pm
PETALING JAYA- “Jangan abaikan tanggungjawab kepada orang tua, ingat doa ibu bapa tiada hijab,” demikian kata-kata usahawan salon rambut, Erna Elliyana Rosli selepas video beliau dan rakan-rakannya mendandan rambut warga emas tular di media sosial.
Video memaparkan aktiviti tanggungjawab sosial korporat (CSR) yang dijalankan di Rumah Jagaan Dan Rawatan Orang Tua Al-Ikhlas, Puchong, Selangor baru-baru ini tular selepas meraih lebih 90,000 tontonan dan ratusan komen di Twitter.
Katanya yang juga pemilik bersama salun ChezKamya Professional, pelbagai reaksi diterima pengguna laman sosial selepas menonton video berkenaan selain ramai berkongsi rasa sedih.
“Tempoh hari saya ada berkongsi video ‘snippet’ Setia Hingga Akhir Hayat yang mengandungi klip temu bual bersama penghuni di Rumah Jagaan Dan Rawatan Orang Tua Al-Ikhlas. Apa khabar agaknya seluruh penghuni di sana? Saya doakan semoga semua dalam keadaan sihat.
“Terima kasih banyak saya ucapkan kepada pengguna Twitter, Semoga video itu menyebarkan kebaikan kepada pengikut anda.
“Banyak reaksi diterima dan saya juga merasakan perkara sama, namun menyembunyikannya kerana tujuan kami ke sana untuk bertanya khabar dan menghiburkan hati mereka,” katanya.

Menurut Erna, kehadiran dia dan pasukan ke rumah kebajikan itu bagi menyantuni dan memberi pengalaman baharu kepada warga emas di rumah kebajikan itu.
“Objektif kami adalah untuk memberi pengalaman baharu kepada mereka untuk merasai sentuhan dandanan rambut dari ChezKamya Professional.
“Selalunya Chez Hamdan menata rias rambut selebriti seperti Nad Zainal, Norman Hakim, Hairul Azreen, Shiha Zikir dan ramai lagi, tetapi kali ini kita mendandan warga emas pula,” jelasnya.
Dalam video berdurasi sembilan minit yang dikongsikan itu, Erna turut mengingatkan orang ramai supaya tidak mengabaikan tanggungjawab kepada kedua-dua ibu bapa.
“Ibu bapa kita adalah raja dan permaisuri dalam hidup. Saya selalu ingat pesan ustaz iaitu dalam dunia ini ada beberapa rahmat percuma yang kita harus manfaatkan.
“Pertama melihat kaabah, kedua laut, ketiga Al-quran dan terakhir wajah kedua-dua ibu bapa. Kita perlu manfaatkan momen selagi ibu bapa kita masih hidup. Ingat doa ibu bapa tiada hijab,” nasihatnya. – KOSMO! ONLINE


Menyamar pegawai kastam sebelum samun kedai runcit
Oleh TUAN NURHIDAYAH TUAN AB.GHANI

14 Januari 2023, 4:43 pm
AMPANG JAYA – Polis memberkas tiga lelaki warga tempatan kerana disyaki menyamun sebuah kedai runcit dengan menyamar sebagai pegawai Jabatan Kastam Diraja Malaysia (JKDM) di Taman Keramat di sini, Ahad lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, salah seorang suspek terbabit ditahan pada hari kejadian, manakala dua lagi suspek diberkas semalam.
“Pemilik kedai runcit membuat laporan polis kira-kira pukul 9.25 malam pada Ahad lalu mendakwa dia mengalami kerugian hampir RM5,000.
“Pekerjanya yang menjadi mangsa kejadian mengalami kecederaan pada bahagian tangan kerana terkena pisau lipat yang digunakan oleh suspek.
“Bertindak atas maklumat diterima, polis berjaya menahan salah seorang suspek pada hari yang sama,” katanya dalam satu kenyataan hari ini.
Menurut Farouk, suspek yang ditahan itu berusia 35 tahun bekerja sebagai pembantu kedai aksesori kereta di Pandan Indah dan mempunyai dua rekod jenayah lampau.

“Hasil ujian air kencing menunjukkan suspek positif dadah jenis amphetamine dan MOP.
“Polis turut merampas pisau lipat yang digunakan untuk mencederakan mangsa, pakaian dan satu `walkie talkie’,” katanya.
Kata beliau, polis seterusnya berjaya menahan dua lagi rakan suspek masing-masing berusia 32 dan 39 tahun malam di Selayang dan Bandar Sri Damansara malam semalam.
Menurut beliau, tiga buah telefon bimbit dirampas untuk siasatan lanjut dan ujian saringan awal air kencing mendapati kedua-dua suspek positif dadah jenis amphetamine dan benzo.
“Suspek berusia 32 tahun merupakan seorang penganggur dan mempunyai lapan rekod lampau termasuk tiga rekod masih dikehendaki polis atas kesalahan dadah.
“Suspek berusia 39 tahun pula bekerja sebagai kelindan lori dan mempunyai 20 rekod lampau berkaitan kes dadah dan jenayah,” katanya.
Tambah beliau, suspek yang ditangkap pada hari kejadian ditahan reman selama tujuh hari, manakala dua lagi rakan suspek direman bermula hari ini sehingga Jumaat depan.
Katanya, kes disiasat di bawah Seksyen 394 Kanun Keseksaan iaitu kesalahan dengan sengaja menyebabkan cedera semasa melakukan rompakan. – KOSMO! ONLINE


Bantuan sehingga RM10,000 bantu pesara tentera terjejas bencana
Oleh ROHANA ISMAIL

14 Januari 2023, 4:21 pm
RANTAU PANJANG – Jabatan Hal Ehwal Veteran (JHEV) Angkatan Tentera Malaysia (ATM) menyediakan Skim Bantuan Bencana Alam sehingga RM10,000 untuk membantu kerja-kerja membaik pulih rumah golongan berkenaan yang rosak akibat musibah banjir.
Ketua Pengarahnya, Mejar Jeneral Zambery Jefry Darus berkata, selain banjir, skim sedia ada itu turut membabitkan bencana alam seperti ribut, tanah runtuh dan kebakaran.
Menurutnya, pesara yang terjejas boleh membuat permohonan dan JHEV ATM akan menjalankan siasatan untuk mengenalpasti jumlah bantuan layak diterima berdasarkan kemusnahan struktur rumah yang dialami.
“Maksimum jumlah bantuan ini adalah RM10,000. Jadi, kita telah kenal pasti 2,500 veteran ATM terjejas banjir seluruh negara.
“Daripada jumlah itu, kita jangkakan mungkin ada struktur kediaman veteran ATM rosak dan mereka boleh memohon skim berkenaan,” kepada pemberita selepas program bantuan banjir Di Kelantan dan Terengganu di Masjid Baiturrahman, Kampung Gual Nering di sini hari ini.
Zambery Jefry memberitahu, sebanyak RM457,134 telah dibelanjakan sepanjang 2021 bagi membantu veteran atau orang tanggungan yang mengalami kerosakan struktur rumah akibat bencana alam.

Katanya, JHEV ATM masih lagi mengumpul maklumat dan sedang mengenal pasti mana-mana veteran yang terlibat dengan musibah berkenaan pada tahun lalu.
“JHEV ATM sentiasa komited dalam menjaga kebajikan veteran apabila memperuntukan sebanyak RM500,000 untuk kit bantuan banjir kepada 2,500 veteran yang terkesan banjir seluruh negara.
“Bantuan kit banjir itu mengandungi pelbagai bantuan penjagaan diri, bantuan makanan sumbangan Humanitarian Care Malaysia Berhad dan lain-lain,” katanya. – KOSMO! ONLINE


Empat nelayan Myanmar, dua bot pukat tunda ditahan APMM
Oleh LUQMAN RIDHWAN MOHAMED NOR

14 Januari 2023, 4:52 pm
BAGAN SERAI – Sebanyak dua bot pukat tunda yang diusahakan empat warga Myanmar tanpa kebenaran ditahan Agensi Penguatkuasaan Maritim Malaysia (APMM) di kedudukan 2 dan 2.1 batu nautika barat daya Pulau Pasir Hitam di sini sekitar pukul 11.10 hingga 11.30 pagi semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, semasa rondaan rutin di perairan Kerian dan Larut Matang, pasukan
bot peronda APMM telah mengesan bot terbabit di dua lokasi yang berasingan dan ia dirapati untuk pemeriksaan.
“Hasil pemeriksaan di kedua-dua bot itu menemukan, seramai empat kru nelayan warga Myanmar termasuk tekong berumur antara 30 hingga 44 tahun dan tidak memiliki dokumen pengenalan diri yang sah.
“Pemeriksaan lanjut mendapati kedua-dua bot itu memiliki lesen yang sah namun bot terbabit tidak diusahakan sendiri oleh pemiliknya dan gagal mengemukakan dokumen kebenaran penggunaan kru warga asing oleh Ketua Pengarah Perikanan Malaysia,” katanya dalam satu kenyataan hari ini.
Beliau berkata, sebanyak 50 kilogram udang campur turut ditemui semasa pemeriksaan ke atas kedua-dua bot itu.
Jelas beliau, kesemua kru nelayan, bot, hasil udang campur dan peralatan menangkap ikan ditahan sebelum dibawa ke Jeti Zon Maritim Kuala Kurau untuk tindakan lanjut.

“Kes disiasat di bawah Seksyen 6 (1)(c) Akta Imigresen 1959/63 kerana tinggal di Malaysia tanpa dokumen pengenalan diri yang sah.
“Ia juga disiasat di bawah Seksyen 8 (b) Akta Perikanan 1985 kerana telah melanggar syarat sah lesen iaitu bot tidak diusahakan sendiri oleh pemilik serta tiada kebenaran penggunaan kru warga asing oleh Ketua Pengarah Perikanan Malaysia.
“APMM menyeru kepada semua komuniti maritim agar sentiasa mematuhi undang-undang yang telah ditetapkan demi kesejahteraan bersama.
“Sebarang aduan, salah laku dan kecemasan yang berlaku di laut boleh dilaporkan kepada Pusat Operasi Zon Maritim Kuala Kurau di talian 05-7279919)
atau MERS 999 untuk maklum balas segera,” katanya. – KOSMO! ONLINE


200 orang hilang tempat tinggal, rumah panjang hangus terbakar
Oleh CHERINE JON

14 Januari 2023, 4:41 pm
BINTULU – Sebanyak 33 daripada 36 pintu Rumah Panjang (Rh) Selanjat Sungai Segan, Ulu Sebauh di sini ranap dalam kebakaran yang berlaku pagi tadi.
Jurucakap Gerakan Operasi Bomba Sarawak berkata, pihaknya menerima laporan mengenai kejadian kira-kira pukul 9.34 pagi dan segera mengerahkan pasukan dari Balai Bomba dan Penyelamat (BBP) Bintulu ke lokasi kejadian yang terletak pada jarak sejauh 20 kilometer.
“Kebakaran melibatkan satu blok lama rumah panjang dan telah memusnahkan 33 buah pintu manakala tiga pintu lagi terselamat.
“Kebakaran dianggarkan menyebabkan 90 peratus kemusnahan pada rumah panjang terbabit,” katanya dalam kenyataan, hari ini.
Menurutnya penghuni yang terjejas dianggarkan seramai 200 orang daripada 33 keluarga.
Namun, katanya tiada sebarang kecederaan berlaku kerana semua penghuni berjaya keluar dari rumah masing-masing dengan selamat.

“Punca kebakaran dan kerugian masih dalam siasatan,” katanya. – KOSMO! ONLINE


Kepala biawak tersepit dalam tin
Oleh ROSLIZA MOHAMED

14 Januari 2023, 4:39 pm
KOTA BHARU – Angkatan Pertahanan Awam Malaysia (APM) Kota Bharu menyelamatkan seekor biawak selepas kepala haiwan itu tersepit di dalam sebuah tin di sebuah rumah di Guchil Bayam di sini semalam.
Jurucakap APM Kota Bharu berkata, pihaknya menerima panggilan kecemasan kira-kira pukul 12.21 tengah hari sebelum bergegas ke lokasi kejadian.
Menurutnya, penduduk memaklumkan biawak sepanjang dua meter itu berada di halaman rumah dengan kepalanya berada di dalam tin.
“Anggota APM yang tiba di lokasi menggunakan peralatan khas untuk mencabut tin pada kepala reptilia seberat lebih 15 kilogram itu.
“Kerja-kerja menyelamat dijalankan kurang daripada seminit,” katanya ketika dihubungi Kosmo! di sini hari ini.
Menurutnya, biawak tersebut kemudian dibawa pulang ke Pusat Kawalan Operasi APM Daerah Kota Bharu. – KOSMO! ONLINE


Nenek terkejut, MyKad cucu OKU diserahkan sendiri KP JPN
Oleh DIYANATUL ATIQAH ZAKARYA

14 Januari 2023, 4:45 pm
MELAKA – Sebak hati seorang nenek apabila urusan cucunya yang merupakan orang kelainan upaya (OKU) fizikal dan terlantar untuk mempunyai MyKad dipermudahkan, malah diserahkan sendiri oleh Ketua Pengarah Jabatan Pendaftaran Negara (JPN), Datuk Ruslin Jusoh.
Menurut Rohana Ariffin, 58, dia tidak menyangka JPN menyediakan kemudahan itu di bawah Program Mekar Ehsan, di mana pegawai dari jabatan berkenaan akan turun padang membantu individu memerlukan untuk membuat permohonan.
Ujarnya, dia membuat permohonan untuk cucunya, Nur Aleeya Ammar, 12, pada 5 Januari lalu dan menerima kunjungan pegawai JPN pada keesokkan harinya bagi membantu mengisi maklumat diperlukan untuk tujuan pengeluaran MyKad.
“Saya bersyukur dan tidak sangka, JPN mempunyai kemudahan seperti ini kerana sebelum itu saya memang risau serta susah hati memikirkan bagaimana ingin membawa Nur Aleeya membuat MyKad.
“Aleeya ini tidak boleh berjalan dan terlantar selepas mengalami masalah pada bahagian otaknya sejak berusia empat tahun,” katanya ketika ditemui pemberita pada program penyerahan MyKad itu dikediamannya di Bukit Godek, di sini, hari ini.
Mengulas lanjut, Rohana memberitahu, cucunya itu dilahirkan normal, namun kehidupan kanak-kanak berkenaan berubah selepas terjatuh dan mengalami gegaran otak yang turut menjejaskan saraf tubuh badannya.

“Dulu masa dia masih kecil, saya bolehlah dukungnya untuk bawa ke hospital atau urusan lain tetapi sekarang Aleeya pun semakin membesar, memang sulit untuk membawanya keluar dari rumah.
“Aleeya merupakan anak sulung, empat adiknya tinggal bersama ibu dan ayah mereka yang bekerja di Selangor, dia ni memerlukan perhatian 24 jam sebab itulah saya menjaganya,” katanya.
Dalam pada itu, Ruslin ketika ditemui pemberita memberitahu, di bawah program tersebut sebanyak 292,999 permohonan telah diselesaikan membabitkan golongan OKU, warga emas, pesakit terlantar dan penduduk di pendalaman sejak 2013.
Katanya, kesemua kad pengenalan itu diserahkan menerusi 14,340 program yang diadakan di seluruh negara termasuk Sabah dan Sarawak bagi memastikan setiap rakyat mempunyai MyKad serta menikmati kemudahan ditawarkan kerajaan. – KOSMO! ONLINE


Dua pencemaran diatasi elak henti tugas dua LRA
Oleh MOHD YUNUS YAKKUB

14 Januari 2023, 4:48 pm
SHAH ALAM – Kepantasan Lembaga Urus Air Selangor (LUAS) mengesan dua pencemaran berjaya mengelakkan henti tugas dua Loji Rawatan Air (LRA), semalam.
Kedua-dua pencemaran yang dikesan itu adalah bahan-bahan kebakaran kilang plastik di Semenyih dan minyak diesel di Sungai Slim River, Perak antara pukul 3.30 petang dan 5.24 petang.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, berdasarkan pemerhatian mendapati jarak pencemaran itu adalah masing-masing kira-kira 19 kilometer (km) di muka sauk LRA Semenyih dan 21 km bagi LRA Bernam River Headworks (BRH).
Katanya, bagi kes di Semenyih itu mengesan bahan-bahan pembuatan industri dan produk pengeluaran kilang tersebut yang telah melarut bersama aliran air semburan operasi pemadaman (cecair hitam dan berminyak).
Ini seterusnya mengalir masuk ke dalam sistem perparitan persekitaran.
“Tiga oil boom digunakan bagi menyekat san dan menakung aliran tersebut di kawasan longkang utama sepanjang 200 meter dari lokasi kebakaran sehingga kerja pemadaman selesai.

“Takungan aliran berkenaan juga dirawat menggunakan 13 beg activated carbon (AC) bagi tujuan nyah bau sebelum aliran tersebut masuk ke Sungai Kabul,” katanya dalam kenyataan hari ini.
Menurut beliau, hasil kekerapan pensampelan LUAS serta
pemantauan berterusan sehingga pukul 7 pagi tadi mendapati baut di sungai tersebut adalah normal serta tiada sebarang kesan sisa bahan terbakar kelihatan di kawasan sungai.
Jelas Loy Sian, peralatan Portable UV Analyzer pula digunakan bagi memastikan tiada kesan sisa minyak diesel atau bau di dalam sungai bernam susulan kejadian pencemaran di Sungai Sungai Slim River tersebut.
“LUAS juga telah memaklumkan segera kepada pihak operator LRA BRH bagi kesiapsiagaan dengan pemasangan oil boom di muka sauk.
“Hasil juga turut menunjukkan tiada
impak dan kesan bau di Sungai Bernam yang merupakan punca utama bekalan air kepada muka sauk LRA BRH,” katanya.
Mengulas lanjut, beliau bagaimanapun menegaskan pemantauan berterusan dilakukan bagi mengelakkan insiden pencemaran ini berulang memandangkan lokasi punca adalah di luar kawasan Selangor. -KOSMO!ONLINE


Wajah berseri, Juliana Evans didakwa hamil?
Oleh NUR AL-FAIRUZA SYARFA NOR SAIDI

14 Januari 2023, 4:27 pm
PETALING JAYA – Pelakon jelita, Che Puan Juliana Evans didakwa sedang hamil anak kedua selepas perhatian peminat tertumpu pada keadaan perutnya yang kelihatan seperti bentuk ‘baby bump’.
Perkara tersebut disedari peminat selepas Juliana berkongsi hantaran dalam Instagram apabila tampil menggayakan baju gaun berwarna kuning menghadiri sebuah majlis penganugerahan.
Menerusi hantaran sama, peminat turut mengesyaki ibu kepada seorang cahaya mata itu sedang hamil anak kedua dan mengucapkan tahniah kepadanya.
“Tahniah. Berseri-seri wajah ibarat seri ibu mengandung,” kata peminat.
“Awak mengandungkah? Lawa sangat,” ujar pengguna.
Bagaimanapun, sehingga kini Juliana tidak mengeluarkan sebarang kenyataan berhubung dakwaan tersebut.

Malah penampilan jelita pelakon berusia 34 tahun itu menuai perhatian peminat apabila ada yang menyatakan dia kelihatan seperti karakter puteri Disney iaitu Belle dalam filem Beauty And The Beast.
“Awak kelihatan seperti Belle dalam Beauty And The Beast. Saya tidak pernah melihat penampilan awak bersemangat seperti ini.
“Saya rasa ini adalah solekan terbaik yang sangat sesuai dengan awak. Penampilan awak sangat menyerlah,” ujar seorang pengguna.
Terdahulu, pelakon filem Kami The Movie itu mendirikan rumah tangga dengan Yang Amat Mulia Tengku Shariffuddin Shah pada April 2017.
Pasangan itu dikurniakan seorang anak perempuan bernama tengku Kamaliah Zanariah Josephine Ehsan Shah yang kini berusia empat tahun. – KOSMO! ONLINE


Tuduhan komplot ‘Dewan Merdeka’ KJ memalukan, tidak matang
Oleh MUHAMMAD NAJIEB AHMAD FUAD

14 Januari 2023, 4:54 pm
KUALA LUMPUR – Dakwaan bekas Ketua Pemuda UMNO, Khairy Jamaluddin Abu Bakar wujud komplot ‘Dewan Merdeka’ menjelang usul jawatan tertinggi petang ini untuk tidak dipertandingkan disifatkan sebagai memalukan dan tidak matang.
Pengerusi Badan Perhubungan UMNO Selangor, Datuk Megat Zulkarnain Omardin berkata, tuduhan seperti itu bukan suatu perkara yang baharu, namun ia juga pernah berlaku sebelum ini setiap kali pemilihan jawatan tertinggi parti berkenaan.
“Saya fikir ini satu kenyataan cukup memalukan. Saya rasa ini tidak boleh disebut dalam perhimpunan agung yang patut kita angkat darjatnya.
“Saya berfikir secara profesional kita mesti terima keputusan perwakilan. Jangan bila keputusan itu memihak kepada kita, kita kata itu yang betul,” katanya.
Beliau berkata demikian ketika ditemui pemberita di Laman Media pada Perhimpunan Agung UMNO 2022 (PAU2022) di Pusat Dagangan Dunia Kuala Lumpur (WTCKL) hari ini.
Terdahulu, Kosmo! melaporkan Khairy Jamaluddin mendakwa wujud komplot ‘Dewan Merdeka’ bertujuan meluluskan usul tambahan dua jawatan tertinggi UMNO yang tidak dipertandingkan dalam pemilihan akan datang.

Khairy mendakwa, beberapa tanda nama yang dikhaskan untuk perwakilan UMNO pada kerusi dalam Dewan Merdeka telah ditanggalkan untuk undian usul pada petang ini sempena PAU2022.
Sementara itu, diminta mengulas mengenai hasrat Datuk Seri Asyraf Wajdi Dusuki untuk tidak mempertahankan jawatan Ketua Pemuda UMNO, Beliau berkata, keputusan itu perlu dihormati oleh semua pihak.
“Itu keputusan Asyraf dan kita perlu hormati keputusannya,” katanya. – KOSMO! ONLINE


Isu gangguan internet di POS Bihar, Balar selesai
Oleh MOHD. HUSNI MOHD. NOOR

14 Januari 2023, 4:56 pm
PUTRAJAYA – Isu gangguan capaian internet di Perkampungan Orang Asli di Bihai dan Balar, Gua Musang, Kelantan baru-baru ini sudah selesaikan pada 5 Januari lalu.
Suruhanjaya Komunikasi dan Multimedia Malaysia (MCMC) menerusi kenyataan akhbar berkata, menara telekomunikasi di POS Balar sudah berjaya diaktifkan dan kembali beroperasi seperti sediakala.
Menurutnya, siasatan mendapati, gangguan itu berlaku disebabkan penjana kuasa yang kehabisan minyak diesel.
“Ia berpunca daripada gangguan bekalan elektrik yang menggunakan penjana kuasa (genset) pada menara telekomunikasi di POS Balar.
“Lokasi kedua-dua perkampungan tersebut dianggarkan sejauh 300 kilometer (KM) dari Kota Bharu dimana akses untuk ke kawasan itu agak sukar dengan melalui jalan tidak berturap dan berbukit sehingga 70 km.
“Laluan ke POS Balar juga terhalang disebabkan kejadian tanah runtuh sekali gus menyukarkan penghantaran bekalan diesel ke menara tersebut,” katanya.

Dalam pada itu, MCMC berkata, pihaknya telah merancang jalan penyelesaian jangka pendek, sederhana dan panjang bagi meningkatkan isu capaian internet di POS Bihai dan Balar itu.
Menurutnya, bagi jangka masa panjang, pihaknya bersama CelcomDigi akan membangunkan satu menara telekomunikasi berdekatan POS Bihai dan satu lagi struktur pemancar di Dakoh.
“Bagi penyelesaian sederhana pula, kami merancang menambah kapasiti backhaul Very Small Aperture Terminal (VSAT) bagi setiap pemancar sedia ada di Kampung Tandrik, POS Belatin, dan POS Balar dari 4 Mbps kepada 10 Mbps secara sementara.
“Bagi penyelesaian jangka pendek, pihak kontraktor telah bersetuju meningkatkan kuota penggunaan Internet percuma sedia ada dari 8 GB kepada 12 GB setiap bulan bagi setiap pengguna,” katanya.
Katanya, pihaknya akan terus memantau terhadap tindakan dan mengambil langkah susulan agar masalah capaian internet dapat ditangani dengan menyeluruh. – KOSMO! ONLINE


Pekerja bakar rumah majikan kerana tidak dibayar gaji
Oleh KOSMO!

15 Januari 2023, 6:30 pm
JAKARTA – Polis menahan seorang lelaki kerana membakar sebuah rumah di Manado, Sulawesi Utara, Khamis lalu, kerana didakwa berang tidak menerima gaji, lapor laman berita Suara.com.
“Suspek, SK, yang berusia 17 tahun ditahan di Jalan Trans Sulawesi, di sebuah restoran di kawasan Sangkup, Bolaang Mongondow Utara,” kata Ketua Perhubungan Masyarakat Balai Polis Sulawesi, Jules Abraham Abast semalam.
Jelas Jules, hasil soal jawab saksi mendapati suspek yang merupakan pekerja kepada pemilik rumah yang bernama Yuli Yana Pesak didakwa sakit hati kerana gajinya tidak dibayar.
“Suspek yang baru bekerja 10 hari mahu berhenti kerja dan meminta gaji, namun majikannya menolak dengan alasan dia bekerja tidak cukup tempoh sebulan,” katanya.
Setelah mendapat laporan mengenai kebakaran itu, polis segera bertindak balas di lokasi kejadian. Suspek yang melarikan diri ke arah Gorontalo ditahan ketika sedang berehat.
“Ketika ini, suspek sudah berada di Balai Polis Manado untuk siasatan lanjut,” katanya. – Agensi


Amaran hujan lebat di 10 negeri malam ini
Oleh KOSMO!

15 Januari 2023, 6:47 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di 10 negeri sehingga pukul 9 malam ini.
MetMalaysia dalam kenyataannya berkata, antara negeri terlibat ialah Kedah, Perak, Kelantan, Terengganu dan Pahang.
“Di Kedah, hujan lebat dijangka berlaku di Baling, Kulim dan Bandar Baharu. Perak di Larut, Matang dan Selama, Kuala Kangsar, Kinta, Kampar, Batang Padang dan Muallim manakala Kelantan hanya di Gua Musang.
“Di Terengganu meliputi Dungun dan Kemaman sementara Pahang, di Tanah Tinggi Cameron, Lipis, Raub, Bentong dan Kuantan,” katanya.
Bagi Wilayah Persekutuan Kuala Lumpur dan Putrajaya katanya, cuaca buruk sama diramal berlaku di keseluruhan kawasan.
“Di Selangor pula kawasan terlibat adalah Hulu Selangor, Gombak, Petaling, Hulu Langat dan Sepang, Negeri Sembilan hanya di Jelebu dan Seremban manakala Johor di Segamat, Kluang, Mersing dan Kota Tinggi,” katanya. – KOSMO! ONLINE


Harimau bintang terlepas dari zoo, netizen kaitkan dengan filem Madagascar
Oleh KOSMO!

15 Januari 2023, 8:30 pm
AUSTIN, TEXAS – Seekor harimau bintang yang terlepas dari sebuah zoo telah menimbulkan huru-hara bukan sahaja dalam kalangan penduduk di Dallas, negeri Texas, bahkan di laman Twitter, lapor akhbar Metro UK, semalam.
Harimau bintang yang dinamakan Nova itu mengejutkan penjaganya apabila ia didapati hilang dari kandang kelmarin.
Zoo Dallas pada awalnya mengumumkan penutupan pada hari tersebut ‘kerana situasi yang serius’.
Pengguna di Twitter kemudian saling berkongsi cara-cara terbaik untuk menangkap haiwan buas tersebut.
“Saya tidak mengatakan bahawa saya lebih bertanggungjawab daripada Zoo Dallas, tetapi saya tidak pernah kehilangan seekor harimau bintang,” kata seorang netizen.
Selain itu, pengguna bernama Jomi Adeniran turut berkongsikan gambar watak penguin licik dari film animasi terkenal, Madagascar yang mengetuai beberapa haiwan zoo untuk melarikan diri.

“Hanya ada satu pasukan yang saya tahu boleh membawa harimau bintang itu keluar dari Zoo Dallas tanpa dikesan,” ciapnya sambil merujuk kepada watak kawanan penguin dalam filem tersebut.
Nova akhirnya dikesan selepas usaha mencari haiwan seberat 9 hingga 11 kilogram (kg) itu ditumpukan di bahagian atas pokok.
“Kami sangat teruja untuk melaporkan bahawa kami menemui harimau bintang Nova di kawasan zoo kira-kira pukul 4:40 petang (waktu tempatan).
“Ia berada sangat dekat dengan habitat asal dan pasukan kami dapat menangkapnya dengan selamat sebelum pukul 5:15 petang (waktu tempatan),” demikian menurut kenyataan Zoo Dallas. – Agensi


Maryam dikecam bahasa Melayu tidak jelas, merimaskan
Oleh MUHAMMAD HAIKAL RAMLI

15 Januari 2023, 6:00 pm
PETALING JAYA – Pempengaruh asal Korea Selatan, Maryam You Narae, meluahkan rasa kesal dengan kecaman netizen apabila menyifatkan pertuturannya yang tidak begitu fasih dalam bahasa Melayu sangat merimaskan.
Malah, pempengaruh berusia 31 tahun itu menegaskan bahawa dia tidak menyertai atau mengambil kelas khusus untuk mempelajari bahasa Melayu tetapi hanya belajar secara natural seperti berkomunikasi dengan orang sekeliling kerana lebih seronok dan mudah untuk dihadam.
“Saya dah duduk di Malaysia dua tahun lebih, saya cakap bahasa Melayu macam ini. Saya tidak pernah ambil kelas bahasa Melayu atau pergi ke sekolah di Malaysia sebab saya suka belajar secara natural, itu sangat seronok dan senang ingat,” ujarnya.
Sering diasak dengan kecaman yang memperlekehkan usahanya, Maryam berkata, dia lebih selesa menggunakan bahasa Melayu berbanding Inggeris.
“Saya lagi selesa cakap dalam bahasa Melayu berbanding Inggeris. Orang yang bertutur dalam bahasa Inggeris semakin bertambah dalam dunia tetapi orang cakap bahasa Melayu?” soalnya.
Dalam pada itu, ibu kepada satu orang anak itu menyatakan dia sangat bangga dengan usahanya untuk bertutur dalam bahasa Melayu walaupun tidak begitu fasih.

Maryam dengan tegas berkata, dia tidak akan mempedulikan kata-kata negatif dan tohmahan yang dilemparkan oleh netizen kepadanya.
“Saya boleh cakap bahasa Melayu dengan bangga walaupun tidak pandai sangat. Apa saja awak cakap, saya akan tetap guna bahasa Melayu.
“Kalau tidak mahu dengar, silakan berambus,” tegasnya.
Menerusi perkongsian tersebut dalam Instagram, rata-rata pengikutnya menyokong dan memberikan kata-kata semangat kepada Maryam serta menasihatinya agar terus berusaha mempelajari bahasa Melayu tanpa mempedulikan kata-kata negatif oleh netizen.
“Yang benci akan terus membenci, jangan hiraukan mereka, nak belajar bahasa asing ini bukan mudah, mereka akan berkata apa sahaja namun hanya awak tahu betapa susahnya untuk menyesuaikan diri di tempat orang yang berbeza budaya dan bahasa,” komen pengikut Instargamnya.
“Inilah sebab kenapa bahasa Melayu orang tidak mahu belajar, sebab mentaliti orang kita. Dia ingat hari ini belajar esok terus boleh fasih naik atas pentas berpidato ke? Ya Allah, macam-macam ragam manusia di Malaysia ini,” komen seorang lagi pengikut.
Terdahulu, Maryam berkahwin dengan jejaka asal Kota Bharu, Kelantan, Nik Muhammad Rizal Nik Ibrahim pada 15 Ogos 2019 selepas setahun mengenali hati budi masing-masing di Korea Selatan.
Pasangan suami isteri itu kemudiannya mengambil keputusan untuk pulang dan menetap di Malaysia dan kini dikurniakan seorang cahaya mata perempuan, Rina, 3. – KOSMO! ONLINE


Axelsen pertahan gelaran Terbuka Malaysia
Oleh MUHAMMAD HELMEE RAMLI

15 Januari 2023, 6:53 pm
KUALA LUMPUR – Perseorangan lelaki No.1 dunia dari Denmark, Viktor Axelsen melakar sejarah tersendiri apabila menjadi pemain Eropah pertama mempertahankan gelaran pada Kejohanan Badminton Terbuka Malaysia.
Juara dunia dua kali itu tidak berdepan masalah apabila hanya memerlukan masa 39 minit untuk menewaskan pemain meningkat naik dari Jepun, Kodai Naraoka dalam aksi straight set 21-6, 21-15 pada perlawanan akhir di Axiata Arena, Bukit Jalil hari ini.
Pemain berusia 29 tahun itu menegaskan, dia tidak memiliki sebarang rahsia mengenai kejayaan tersebut melainkan sentiasa bekerja keras dalam setiap sesi latihan pada setiap hari.
“Sejak dahulu lagi kejohanan ini sangat dekat dengan saya, oleh itu saya gembira apabila sekali lagi menjadi juara kejohanan Terbuka Malaysia, lebih-lebih lagi di arena yang menakjubkan ini.
“Tidak ada sebarang rahsia berhubung kejayaan saya, cuma saya melakukan yang terbaik setiap hari dan sentiasa tampilkan aksi konsisten. Saya berikan segala-galanya terhadap apa yang saya mahir,” kata Axelsen yang membawa pulang hadiah wang tunai AS$87,500 (RM379,312).
Sementara itu, aksi beregu lelaki menyaksikan gandingan No.1 dunia dari Indonesia, Fajar Alfian-Muhammad Rian Ardianto menewaskan wakil China, Liang Wei Keng-Wang Chang 21-18, 18-21, 21-13, sekali gus menebus kekecewaan muncul naib juara musim lalu.

Dalam acara perseorangan wanita, pemain No.1 dunia dari Jepun, Akane Yamaguchi merangkul gelaran Terbuka Malaysia pertama dalam karier selepas berhempas pulas menewaskan pemain Korea Selatan, An Se Young 12-21, 21-19, 21-11.
Gelaran beregu wanita pula menjadi milik juara dunia tiga kali dari China, Chen Qing Chen-Jia Yifan apabila mudah menjinakkan gandingan Korea Selatan, Baek Ha Na-Lee Yu Lim menerusi aksi straight set 21-16, 21-10.
Zheng Si Wei-Huang Ya Qiong, juga dari China meneruskan penguasaan dalam beregu campuran pada Terbuka Malaysia apabila merangkul gelaran keempat berturut-turut selepas mengenepikan cabaran wakil Jepun, Yuta Watanabe-Arisa Higashino 21-19, 21-11. – KOSMO! ONLINE


Merokok diharamkan di semua tempat awam di Mexico
Oleh KOSMO!

15 Januari 2023, 10:30 pm
BANDAR RAYA MEXICO – Kerajaan Mexico menguatkuasakan satu daripada undang-undang antitembakau paling tegas di dunia yang melarang sepenuhnya aktiviti merokok di tempat-tempat awam, lapor Badan Penyiaran Britain (BBC).
Undang-undang tersebut yang mula diluluskan pada 2021 turut melibatkan larangan ke atas iklan bagi produk tembakau.
Beberapa negara Amerika Selatan juga telah meluluskan undang-undang mewujudkan ruang awam yang bebas rokok namun, undang-undang Mexico dianggap yang paling kukuh dan meluas di rantau Amerika.
Undang-undang sedia ada negara itu yang mula dikuatkuasakan pada 2008 telah mewujudkan ruang-ruang bebas rokok di bar, restoran dan tempat kerja.
Namun kini, ia diperluaskan dengan menguatkuasakan larangan di semua tempat awam termasuk taman, pantai, hotel, pejabat dan restoran.
Turut diharamkan sepenuhnya adalah pengiklanan, promosi dan tajaan oleh produk-produk tembakau. Ini bermaksud, iklan rokok juga tidak boleh dipaparkan di dalam kedai.

Selain itu, vape dan rokok elektronik juga tertakluk di bawah peraturan baharu itu, terutamanya di dalam bangunan.
Pengumuman terbaharu kerajaan Mexico itu disambut baik oleh Organisasi Kesihatan Pan Amerika yang memaklumkan bahawa penggunaan tembakau adalah satu-satunya punca kematian di dunia yang boleh dicegah.
Namun, bagi para perokok, mereka meluahkan kekecewaan terhadap undang-undang tersebut yang dianggap sebagai drakonian atau kejam kerana selepas ini, mereka hanya dibenarkan merokok di rumah atau kediaman peribadi. – Agensi


Kemasukan pekerja asing tidak menjejaskan rakyat tempatan
Oleh LIYANA RAMLI

15 Januari 2023, 11:19 pm
IPOH – Kamasukan kira-kira 500,000 pekerja asing ke negara ini tidak akan menjejaskan peluang pekerjaan kepada rakyat tempatan.
Menteri Sumber Manusia, V. Sivakumar berkata, kemasukan pekerja asing dari 15 negara sumber ke negara ini adalah untuk mengisi peluang pekerjaan yang tidak mendapat sambutan dalam kalangan rakyat Malaysia.
“Kemasukan pekerja asing ini tidak menjejaskan malah ia membantu melonjakkan ekonomi negara yang berdepan dengan kegawatan ekonomi.
“Hal ini kerana, sektor swasta menghadapi masalah kekurangan pekerja terutamanya dalam sektor perkhidmatan, pembinaan, perladangan dan pertanian,” katanya kepada pemberita selepas menghadiri Majlis Penyalaan Tanglung di sebuah restoran di Pusing di sini hari ini.
Menurutnya, isu itu perlu diselesaikan dengan kadar segera kerana apabila sesebuah industri tidak dapat beroperasi, ia akan mengalami kerugian sekali gus menjejaskan ekonomi negara.
“Kebergantungan kita pada pekerja asing dalam sektor ini amat tinggi kerana apabila kekurangan tenaga kerja, industri tidak dapat berfungsinsecara optimal. Ini akan mengakibatkan kerugian besar kepada agensi.

“Ini kerana sewaktu pandemik Covid-19, lebih kurang 700,000 pekerja asing pulang ke negara mereka dan kemasukan semula mengambil masa yang panjang,” katanya.
Menurutnya, baru-baru ini, Kementerian Dalam Negeri (KDN) bersama Kementerian Sumber Manusia (KSM) telah mempercepatkan proses kemasukan pekerja asing ke negara ini dalam masa tiga hari.
“Kita telah membuat keputusan untuk mempersingkatkan proses pengambilan pekerja asing hanya dalam tempoh tiga hari untuk memastikan kelompongan sektor pekerjaan yang kurang diminati rakyat tempatan dapat diisi,” katanya. – KOSMO! ONLINE


Guru maut ditembak kekasih selepas berkenalan secara online
Oleh KOSMO!

15 Januari 2023, 7:30 pm
WASHINGTON – Seorang wanita di Amerika Syarikat (AS) ditemui mati di halaman belakang rumahnya beberapa minggu selepas bertemu dengan seorang lelaki menerusi platform temu janji online, lapor akbar Daily Star semalam.
Wendy Duan, yang merupakan seorang guru sekolah rendah dari Texas maut ditembak hanya seminggu selepas bertemu lelaki tersebut.
Polis memaklumkan bahawa mangsa telah dibunuh dalam satu jenayah keganasan dan mereka mengesan suspek lelaki tersebut setelah dia dikenal pasti.
Suspek, Charves Thompson, kemudian ditahan pada Rabu lalu di negeri Louisiana.
Thompson ditemui sejauh lebih 418 kilometer (km) dari lokasi di mana dia didakwa menembak mangsa beberapa kali minggu lalu.
Menurut Jabatan Polis Sugar Land, detektif dengan pantas mengenal pasti Thompson sebagai suspek selepas menemu bual saksi, menyemak video pengawasan dan mengesahkan kenderaannya daripada pembaca nombor pendaftaran kenderaan di kawasan itu.

Ibu mangsa yang tidak mahu dikenali berkata, pasangan itu bertemu di aplikasi temu janji MeetMe. Mereka baru bertemu janji selama seminggu tetapi cara mereka bertemu membuatkan dia berasa ‘tidak selesa’.
“Lelaki itu sangat jahat. Dia mengambil nyawanya. Saya harap lelaki ini mendapat hukuman undang-undang sepenuhnya,” kata wanita itu. – Agnesi


Fadillah nafi tawar pelaburan patuh syariah
Oleh KOSMO!

15 Januari 2023, 8:42 pm
PETALING JAYA – Timbalan Perdana Menteri, Datuk Seri Fadillah Yusof memaklumkan bahawa pihaknya tidak pernah terlibat dalam sebarang pelaburan patuh syariah seperti poster yang tular di laman sosial.
Menurut Ahli Parlimen Petra Jaya itu, poster tersebut adalah palsu dan beliau tidak pernah memberi izin kepada mana-mana pihak untuk menggunakan gambarnya.
“Saya ingin menyatakan bahawa saya tidak terlibat dengan pelaburan berkenaan dan saya tidak pernah memberi izin kepada mana-mana pihak untuk menggunakan gambar saya.
“Saya telah mengarahkan Pegawai Khas saya di Pusat Khidmat P.194 Petra Jaya untuk membuat laporan polis mengenai penyebaran poster berkenaan,” tulisnya di laman Facebook hari ini.
Mengulas lanjut, beliau yang juga Menteri Perladangan dan Komoditi berkata poster palsu sama pernah disebarkan melalui perkongsian di media sosial pada tahun lalu oleh pihak tidak bertanggungjawab.
Jelas beliau, laporan polis juga pernah dibuat oleh pegawainya pada 3 September tahun lalu mengenai penyebaran poster berkenaan di media sosial.-KOSMO! ONLINE


Budak 3 tahun ditemui mati lemas di dalam mesin basuh
Oleh KOSMO!

15 Januari 2023, 9:30 pm
PARIS – Pihak berkuasa Paris melancarkan siasatan Jumaat lalu selepas seorang kanak-kanak perempuan berusia tiga tahun meninggal dunia akibat lemas di dalam sebuah mesin basuh milik keluarganya, lapor portal berita MailOnline.
Menurut pihak pendakwa raya, kanak-kanak tersebut ditemui di dalam mesin basuh itu di sebuah apartmen milik keluarganya di timur laut Paris pada malam Khamis lalu.
Kehilangan kanak-kanak itu pada mulanya hanya disedari ketika bapanya makan malam bersama ibunya serta salah seorang anak mereka yang lain, lapor akhbar Le Parisien.
Pada akhir makan malam itu, ibu bapanya menjadi bimbang tentang ketiadaan anak mereka. Ia menyebabkan seluruh keluarga pergi mencarinya di bahagian dalam dan di luar apartmen dan meminta bantuan jiran mereka.
Bagaimanapun, Le Parisien melaporkan bahawa mangsa akhirnya ditemui kira-kira pukul 10.30 malam (waktu tempatan) di apartmen tersebut dan bapanya segera menghubungi perkhidmatan kecemasan untuk mendapatkan bantuan perubatan.
Menurut Le Parisien, kanak-kanak itu sudah berada dalam keadaan kritikal ketika diselamatkan dan dia disahkan meninggal dunia sejurus selepas pukul 11.30 malam (waktu tempatan).

Menurut bapanya, pintu mesin basuh itu berada dalam keadaan tertutup sebelum ahli keluarga menemui anak mereka berada di dalamnya.
Maklumat awal menunjukkan bahawa kematian kanak-kanak tersebut boleh dikaitkan dengan sesak nafas dan tiada tanda-tanda keganasan pada tubuhnya. – Agensi


PATI jadi pilihan tangkap ikan laut dalam
Oleh ISKANDAR SHAH MOHAMED

15 Januari 2023, 5:22 pm
KLANG – Pendatang asing tanpa izin (PATI) terus menjadi pilihan pemilik bot bagi menjalankan kegiatan penangkapan ikan khususnya di laut dalam.
Ini terbukti menerusi penahanan terbaharu melibatkan lima PATI warga Indonesia pukul 12.50 tengah hari semalam pada kedudukan kira-kira 52 batu nautika perairan Sungai Besar di sini.
Mereka berusia 31 hingga 54 tahun yang dibayar antara RM50 hingga RM100 dan telah bekerja sehingga dua tahun itu merupakan tangkapan kes kedua dalam tempoh dua minggu pertama bulan ini.
Pengarah Maritim Selangor, Kepten Maritim V. Siva Kumar berkata, penahanan itu dilakukan menerusi rondaan rutin dalam Op Ehsan dengan pemeriksaan mendapati bot kelas C itu dikendalikan seorang tekong dan empat kru.
“Semakan kemudian mendapati mereka tidak mempunyai dokumen pengenalan diri sah dan pemilik bot menggaji pekerja asing tanpa kebenaran Ketua Pengarah Perikanan.
“Selain itu, pelbagai ikan seberat 200 kilogram dan peralatan menangkap ikan ditemukan di bot tersebut,” katanya dalam kenyataan hari ini.

Jelas Siva Kumar, siasatan awal mendapati lima warga asing itu bekerja dengan pemilik bot antara empat bulan hingga dua tahun.
“Mereka dipercayai dibayar gaji harian iaitu RM100 bagi tekong manakala RM50 kepada kru yang keluar menangkap ikan di laut.
“Kelima-lima mereka berasal dari kawasan sama di Indonesia dan tiada pertalian kekeluargaan,” ujarnya.
Tambah Siva Kumar, bot dan semua lelaki itu dibawa ke Jeti Polis Marin Pulau Indah bagi tindakan lanjut mengikut Akta Perikanan 1985 dan Akta Imigresen 1959/63.
Kosmo! Online pada 6 Januari lalu melaporkan tindakan dua nelayan tempatan menggaji tiga warga asing membawa padah apabila ditahan di kedudukan 4.3 batu nautika perairan Kuala Selangor.
Kesemua berusia 32 hingga 64 tahun ditangkap kira-kira pukul 10.30 malam juga dalam bot kelas C. -KOSMO!ONLINE


Pelancong Switzerland ambil masa empat hari belajar tarian singa
Oleh LIYANA RAMLI

15 Januari 2023, 5:04 pm
IPOH – Pelancong yang berasal dari Switzerland, Roberto Pecorari mengambil masa kira-kira empat hari untuk belajar bermain dram dan mengambil bahagian dalam persembahan tarian singa di Bazar Tahun Baru Cina hari ini.
Dengan berpakaian serba hitam, lelaki berusia 56 tahun itu memukul gendang besar selama kira-kira setengah jam dalam persembahannya di Bazar Tahun Baru Cina di Lorong Seni @ Lorong Panglima di sini, hari ini.
Roberto mengakui bukan mudah untuk belajar dan bermain dram besar kerana memerlukan tenaga dan perlu diselaraskan dengan irama kerana dia tidak mempunyai latar belakang asas dalam mana-mana alat muzik.
Roberto berkata, dia telah menjadi ahli Persatuan Chin Woo di kampung halamannya sejak 2004 dan sebaik berada di sini, dia mengambil peluang melawat persatuan tersebut seterusnya memutuskan untuk belajar dan bermain dram.
“Setiba di Ipoh, saya pergi ke Persatuan Olahraga Chin Woo Cina Ipoh dan berkenalan dengan semua ahli di sini sebelum menyertai mereka dan mengambil bahagian dalam persembahan hari ini.
“Dulu di Switzerland, saya belajar karate dengan persatuan itu semasa kecil.

“Jadi apabila berada di Ipoh di sini, saya mengambil peluang untuk belajar dan bermain dram,” katanya ketika ditemui pada majlis itu di sini hari ini.
Roberto berkata, dia tiba di Ipoh pada Rabu lalu dan akan tinggal di sini sehingga 17 Januari sebelum terbang pulang ke kampung halamannya.
“Ia adalah satu pengalaman yang baik untuk belajar dan bermain dram. Saya telah mengimpikan bermainnya dan tidak membuang masa apabila saya berada di Ipoh, terutamanya ketika orang ramai menyambut Tahun Baru Cina.
“Ia benar-benar hebat berada di sini dan saya berasa bertuah kerana dapat melakukan ini dengan sokongan daripada masyarakat dan orang ramai yang telah mengalu-alukan saya,” katanya. – KOSMO! ONLINE


Bomba Johor periksa 182 premis tumpuan sempena Tahun Baharu Cina
Oleh MOHAMAD FAIZAL HASHIM

15 Januari 2023, 4:32 pm
JOHOR BAHRU – Jabatan Bomba dan Penyelamat Malaysia (JBPM) Negeri Johor akan menjalankan pemeriksaan keselamatan kebakaran di 182 premis tumpuan orang ramai termasuk pusat beli belah dan hotel bersempena dengan cuti Tahun Baharu Cina.
Pemangku Pengarah JBPM Negeri Johor, Penolong Pesuruhjaya Bomba Mohd. Rizal Buang berkata, pemeriksaan itu bagi memastikan sistem keselamatan kebombaan berada dalam keadaan yang baik dan berfungsi sekiranya berlaku kecemasan.
“Kita akan periksa sistem keselamatan kebakaran di kawasan tumpuan ini termasuklah memantau operasi bilik kawalan dan peralatan kebakaran selain kesiapsiagaan Pasukan Tindakan Kecemasan (ERT) yang bertindak mengawal kebakaran sebelum ketibaan bomba.
“Kita juga akan memastikan luan-laluan keluar tidak terhalang yang boleh menyukarkan orang ramai keluar melepaskan diri ke kawasan berkumpul jika berlaku kecemasan,” katanya.
Beliau berkata demikian ketika sidang media selepas Pelancaran Kempen Kesedaran Keselamatan dan Ops Tahun Baharu Cina 2023 di Aeon Bukit Indah di sini hari ini.
Mohd. Rizal berkata, pihaknya turut memberi tumpuan dalam rondaan dan pemeriksaan di lokasi-lokasi tumpuan orang lain di kawasan terbuka seperti di pusat peranginan, pantai atau air terjun.

“Memandangkan monsun timur laut masih belum berakhir, maka rondaan kita juga akan melibatkan pusat-pusat peranginan, pantai, air tejun dan sebagainya,” katanya.
Seramai 150 orang terdiri daripada pegawai Bahagian Keselamatan Kebakaran di zon, ketua-ketua balai bomba dan penyelia di balai ditugaskan sepanjang operasi pemeriksaan di premis itu sehingga 30 Januari ini.
Dalam pada itu, Mohd Rizal berkata, pihaknya juga akan menempatkan pasukan dan jentera di dua lokasi di lebuh raya iaitu kawasan Sedenak dan Yong Peng sepanjang tempoh musim perayaan ini.
Katanya, ia bagi membolehkan pasukan tersebut memberi respons pantas terhadap laporan kecemasan seperti kemalangan di lebuh raya dengan lebih cepat.
“Seperti biasa di Johor ada dua lokasi iaitu di Sedenak dan Yong Peng yang kita tempatkan jentera untuk bersedia bagi menjalankan rondaan berkala di lebuh raya selain bersedia untuk memberi bantuan pantas sekiranya berlaku kemalangan,” katanya.-KOSMO! ONLINE


Dikejarkan ke hospital, Ibnor Riza masih dalam pemantauan
Oleh HANISAH SELAMAT

15 Januari 2023, 4:56 pm
PETALING JAYA – Penyanyi popular era 1980-an, Ibnor Riza yang dikejarkan ke Hospital Kuala Lumpur (HKL) semalam selepas mengalami sakit kepala dan muntah berlarutan kini masih dalam pemantauan.
Katanya, doktor menyatakan keadaan tersebut berlaku disebabkan tekanan darah terlalu rendah sehingga mencetuskan gejala yang membuatkannya nyaris pitam.
“Semalam memang tahap kesihatan saya agak menurun kerana mengalami batuk berdarah selain sakit kepala dan muntah.
“Apabila dirujuk ke pakar, doktor kesan tekanan darah saya turun ke bacaan 56. Hari ini keadaan saya bertambah baik, tekanan darah pun sudah naik ke angka 74.
“Cuma doktor nasihatkan rehat dahulu di sini (hospital). Kiranya saya masih perlu berada dalam pemantauan lagi,” katanya kepada Kosmo! Online
Menurut penyanyi berusia 62 tahun itu, kali pertama dia dimasukkan ke hospital sekitar enam tahun lalu sekembali dari mengerjakan umrah.

Tiga bulan lalu, Ibnor disahkan menghidap penyakit kencing manis, darah tinggi, migrain dan tahap kolesterol kritikal selain mengalami bengkak leher serta hilang suara.
Penyanyi lagu hit Mimpi Yang Tak Sudah itu sepatutnya menjalani pembedahan membuang nanah pada leher, tetapi terpaksa ditunda berikutan kadar gula dalam darah yang tinggi.
Sejak disahkan menderita pelbagai penyakit, Ibnor perlu menjalani rawatan malah tiada punca pendapatan berikutan keadaan kesihatannya serta kehilangan suara. – KOSMO! ONLINE


Wanita UMNO cedera, van terbalik sewaktu pulang PAU
Oleh NORHAFIZAN ZULKIFLI

15 Januari 2023, 5:38 pm
KUANTAN – Sembilan wanita UMNO yang dalam perjalanan pulang selepas menghadiri Persidangan Agung UMNO (PAU) cedera selepas van yang dinaiki mereka terbabas sebelum terbalik di Kilometer 240.6, Lebuh Raya Pantai Timur di sini semalam.
Ketua Polis Daerah Kuantan, Asisten Komisioner Wan Mohd Zahari Wan Busu berkata, kejadian pada pukul 5.50 petang itu berlaku ketika kesemua mangsa dalam perjalanan dari Kuala Lumpur menghala ke Kemaman, Terengganu.
“Apabila sampai di tempat kejadian, van dipandu seorang lelaki berusia 37 tahun dipercayai terbabas ketika cuba mengelak sebuah kereta di hadapan yang membrek secara mengejut.
“Akibat kemalangan itu, sembilan penumpang cedera ringan manakala pemandu van pula tidak cedera,” katanya di sini hari ini.
Menurutnya, kesemua mangsa yang cedera menerima rawatan di Hospital Tengku Ampuan Afzan (HTAA) Kuantan dan kes disiasat mengikut Seksyen 43(1) Akta Pengangkutan Jalan 1987.
Berdasarkan siasatan awal, kemalangan berlaku disebabkan kecuaian pemandu yang tidak dapat mengawal kenderaan semasa memandu. – KOSMO! ONLINE